
转讜住驻讜转



 讬爪讬讗讛 讚讻讜讜转讛 拽讗 诪诪注讟. 驻讬' 专''讞 讬爪讬讗转 讗诪讛 讛注讘专讬讛 诪讗讚讜谉 砖讛讜讗 注转 谞注讜专讬诐 讗祝 讻讗谉 谞注专讛 诪讬讛讜 住讜讙讬讗 诇讗 诪砖诪注 讻诇诇 砖讛讜讗 爪专讬讱 诇诇诪讜讚 讚讘讬讜诐 谞注专讜转 诪讬讬专讬 讗诇讗 诪谞诇谉 讚讻住祝 讚讗讘讬讛 讛讜讬 讜谞专讗讛 诇驻专砖 讬爪讬讗讛 讚讻讜讜转讛 讻讙讜谉 讘专砖讜转 讗讚讜谉 讗诐 讛讬讛 砖诐 讻住祝 讗讝 讛讬讛 谞讜转谉 诇讗讚讜谉 砖讬爪讗讛 诪诪谞讜 讻诪讜 讻谉 讻讗谉 砖讬砖 讻住祝 讘讬爪讬讗转讛 诪专砖讜转 讗讘 讚讗讘讬讛 讛讜讬 讜讻谉 诪砖诪注 诇砖讜谉 讛拽讜砖讬讗: 讝专注 驻住讜诇 诪谞讬谉. 讗讜诪专 专''讬 讝专注 讝专注讛 驻住讜诇 拽讗诪专 讚讛讗 讻讬讜谉 砖谞讘注诇讛 诇驻住讜诇 诇讛 驻住诇讛 诪谉 讛讻讛讜谞讛 讜诇讗 转讗讻诇 注讜讚 讘转专讜诪讛 讛讬诇讻讱 诇讬讻讗 诇驻专砖 讝专注 驻住讜诇 诪诪砖 讗诇讗 讝专注 讝专注讛: 讘讗 讝讛 讜诇讬诪讚 注诇 讝讛. 驻讬专讜砖 讗讬 诇讗 讻转讘 讗诇讗 讞讚 讛讜讬 诪讜拽诪讬 诇讬讛 讘谞专讗讛 讬讜转专 讚讛讬讬谞讜 讘讙专讜转 讜讗''转 讜诇诪讛 诇讬 讜讬爪讗讛 讞谞诐 诇诇诪讜讚 注诇 讗讬谉 讻住祝 讛讗 注''讻 诇讗 讛讜讛 诪爪讬谞谉 诇讗讜拽诪讬 讗讬谉 讻住祝 讘讘讙专讜转 讗诇讗 讘谞注专讜转 讚讛讗 诪讬谞讬讛 讚专砖讬谞谉 诇注讬诇 讗讘诇 讬砖 讻住祝 诇讗讚讜谉 讗讞专 讜诪谞讜 讗讘 讗诐 讻谉 注''讻 讛讗讬 拽专讗 讗讬讬专讬 讘谞注专讜转 讚讗讬诇讜 讘讘讙专讜转 讗讬谉 讛讗讘 讝讻讗讬 讘拽讚讜砖讬谉 讚讻讬讜谉 砖讘讙专讛 讗讬谉 诇讗讘讬讛 专砖讜转 讘讛 讜讗讜诪专 讛专''诐 讚讗讬 诇讗讜 讜讬爪讗讛 讞谞诐 讛讜讛 诪讜拽诪讬谞谉 讗讬谉 讻住祝 讜讬转讜专讗 讚讬讜''讚 讚讗诪专 专讘讬谞讗 讞讚 诇谞注专讜转 讜讞讚 诇讘讙专讜转 讜讚专砖讛 讚讗讬谉 讻住祝 诇讗讚讜谉 讝讛 诇讗 讛讜讛 讚专砖讬谞谉 诇讛讻讬 讗讬爪讟专讬讱 讜讬爪讗讛 讞谞诐: 讘讙专讜转 砖诪讜爪讬讗讛 诪专砖讜转 讛讗讘 讻讜'. 讜讗''转 诪讬转转 讛讗讘 转讜讻讬讞 砖诪讜爪讬讗讛 诪专砖讜转 讛讗讘 讜讗讬谞讛 诪讜爪讬讗讛 诪专砖讜转 讗讚讜谉 讗祝 讗谞讬 讗讘讬讗 讜讬砖 诇讜诪专 讚讗讬讻讗 诇诪驻专讱 诪讛 诇诪讬转转 讛讗讘 砖讻谉 诇讗 谞砖转谞讛 讛讙讜祝 转讗诪专 讘讘讙专讜转 砖谞砖转谞讛 讛讙讜祝: 讜讬爪讗讛 讞谞诐 讗诇讜 讬诪讬 讘讙专讜转 讗讬谉 讻住祝 讗诇讜 讬诪讬 谞注专讜转. 讜讗''转 讘专讬砖讗 讛讜讛 诇讬讛 诇诪谞拽讟 讗诇讜 讬诪讬 谞注专讜转 讜讛讚专 讬诪讬 讘讙专讜转 讜讬''诇 诪砖讜诐 讚讗讬谉 讻住祝 爪专讬讱 诇讗讜拽诪讬讛 诇讬诪讬 谞注专讜转 讻讚讗诪专 诇注讬诇 讗讘诇 讬砖 讻住祝 诇讗讚讜谉 讗讞专 讚讛讬讬谞讜 讬诪讬 谞注专讜转 讚讗讬谉 讛讗讘 讝讻讗讬 讘拽讚讜砖讬 讘转讜 讘讜讙专转: 讚诇讗 讗转讬讗 住讬诪谞讬 谞注专讜转 诇讗 讛讜讬 讝讘讬谞讛 讝讘讬谞讗. 讜讗''转 讜讘拽讟谞讜转 讗讬讱 谞讚注 砖诇讗 转讘讬讗 住讬诪谞讬 谞注专讜转 讚住讬诪谞讬 讗讬诇讜谞讬转 讛讬讬谞讜 讻砖讛讬讗 讘转 注砖专讬诐 讜诇讗 讛讘讬讗讛 砖注专讜转 讻讚讗讬转讗 驻专拽 讛注专诇 (讬讘诪讜转 讚祝 驻:) 讜讗注''驻 砖讬砖 住讬诪谞讬 讗讬诇讜谞讬转 砖讗驻砖专 诇讛讻讬专 讘拽讟谞讜转 讻讙讜谉 住讬诪谉 讚拽讜诇讛 注讘讛 讜讗讬谉 砖讬驻讜诇讬 诪注讬讛 讻谞砖讬诐 讛讗 讗诪专讬谞谉 (砖诐) 讙讘讬 住专讬住 注讚 砖讬讛讗 讘讜 讻讜诇谉 讜诪住转诪讗 讛讜讗 讛讚讬谉 讘讗讬诇讜谞讬转 讜讬''诇 讚讛讻讬 拽讗诪专 诇讗 讛讜讬 讝讘讬谞讛 讝讘讬谞讗 讜爪专讬讱 讛讗讚讜谉 诇讛讞讝讬专 诪注砖讬讛 讜讛讗讘 讬讞讝讬专 讛讻住祝 讜讙诐 讗讬谉 砖讬讬讱 讘讛 讚讬谉 讬讬注讜讚 讗诐 讬注讚讛: 

专诪讘"谉

讝专注 驻住讜诇 诪谞讬谉. 驻讬' 专讘讜转讬谞讜 讛诪驻专砖讬诐 讝专注 讝专注讛 驻住讜诇 拽讗 诪讘注讬讗 诇讬讛 讗讘诇 讝专注讛 驻住讜诇 讜讚讗讬 讗讬谞讛 讗讜讻诇转 砖讻讬讜谉 砖谞讘注诇讛 诇驻住讜诇 诇讛 谞驻住诇讛:





诇讝专注 讝专注讛 诇讗 讗爪讟专讬讱 拽专讗 讘谞讬 讘谞讬诐 讛专讬 讛诐 讻讘谞讬诐. 讗讬讻讗 诇诪讬讚拽 讜讛讗 讗诪专讬谞谉 讘"讘 讚祝 拽讟"讜 注"讗 讜讘谉 讗讬谉 诇讜 讗讬谉 诇讬 讗诇讗 讘谉 讘谉 讛讘谉 诪谞讬谉 讘谉 讘转 讛讘谉 诪谞讬谉 转"诇 讗讬谉 诇讜 注讬讬谉 注诇讬讜 讗讬讻讗 诇诪讬诪专 砖讗谞讬 讛讻讗 讚讻转讬讘 讝专注 讜讬砖 讘讻诇诇 讝专注 讘谞讬 讘谞讬诐 讜诇讗讜 讚讜拽讗 讘谞讬 讘谞讬诐 讛专讬 讛诐 讻讘谞讬诐 讚拽"诇 谞诪讬 砖讗讬谉 讘谞讬 讘谞讬诐 讻讘谞讬诐 讜讻谉 诪砖诪注 讘诪住' 住谞讛讚专讬谉 讚祝 住"讚 注"讘 讚转谞讬讗 诪注讘讬专 讘谞讜 讜讘转讜 讘讗砖 讗讬谉 诇讬 讗诇讗 讘谞讜 讜讘转讜 讘谉 讘谞讜 讜讘谉 讘转讜 诪谞讬谉 转"诇 诪讝专注讜 讗诇诪讗 讝专注讜 诪砖诪注 讻诇诇 讗驻讬' 诇讝专注 讝专注讜 讜讘谞讜 讜讘转讜 诪砖诪注 讚讜拽讗:





讻讬 讗爪讟专讬讱 拽专讗 诇讝专注 驻住讜诇. 讗讬讻讗 讚拽砖讬讗 诇讬讛 讛讗 讚讗诪专讬谞谉 讘讬讘诪讜转 讚' 讻"讘 注"讗 诪讬 砖讬砖 诇讜 讗讞 诪"诪 讝讜拽拽 诇讗砖转讜 诇讬讘讜诐 讜讗诪专讬谞谉 诪"诪 诇讗转讜讬讬 诪诪讝专 讜讗拽砖讬' 驻砖讬讟' 讗讞讬讜 讛讜讗 住讚"讗 谞讬诇讬祝 讗讞讜讛 讗讞讜讛 诪讘谞讬 讬注拽讘 诪讛 讛转诐 讻砖专讬诐 讜诇讗 驻住讜诇讬诐 讗祝 讛讻讗 讻砖专讬诐 讜诇讗 驻住讜诇讬诐 讗诇诪' 讝专注 驻住讜诇 谞诪讬 诇讗 爪专讬讱 拽专讗 讚讝专注讜 讛讜讗 讗讬讻讗 诇诪讬诪专 讝专注 诪砖诪注 讻砖专 讜诇讗 驻住讜诇 砖讬讛讗 诪讬讜讞住 讻诪讜转讜 讗讘诇 讘谉 讜讗讞 诪砖诪注 讻诇讛讜:





讜讗讬 讗砖诪注讬谞谉 诪注砖讛 讬讚讬讛 诪砖讜诐 讚拽讗 诪转讝谞讗 诪讬谞讬讛. 转诪讛谞讬 讜讗注驻"讬 砖讗讬谞讛 谞讝讜谞转 诪砖诇 讗讘讬讛 诪注砖讛 讬讚讬讛 砖诇讜 讻诇讜诪专 讛注讚驻转讛. 讗讬讻讗 诇诪讬诪专 讻讬讜谉 讚讝讻讬 诇讬讛 专讞诪谞讗 诪注砖' 讬讚讬讛 诇讗讘 砖谞讝讜谞转 诪诪注砖讛 讬讚讬讛 诪砖诇讜 讛讬讗 谞讝讜谞转 诇驻讬讻讱 讛注讚驻转讛 砖诇讜:





讘讘讙专讜转 诇讗 转讬驻拽 拽诪"诇. 讜拽"诇 诇讛专讗讘"讚 讝"诇 讚讝讘讬谉 诇讛 讗讬诪转 讗讬 讚讝讘讬谉 诇讛 讘拽讟谞讜转 讘讘讙专讜转 诪讗讬 讘注讬讗 讙讘讬讛 讛讗 讬讜爪讗讛 讘砖砖 讗诇讗 讚讝讘讬谉 诇讛 讘转. 讟"讜 砖讛讬转讛 拽讟谞讛 诇驻讬 砖诇讗 讛讘讬讗讛 砖转讬 砖注专讜转 讜讬爪讗讛 讘讘讙专讜转 砖诇 砖谞转 讻' 诇专讘 讚讗诪专 讘讬讘诪讜' 讚祝 驻' 注"讗 讙讘讬 住专讬住 砖诇讗 讛讘讬讗 砖转讬 砖注专讜转 谞注砖讛 讙讚讜诇 诇诪驻专注 讛讬讻讬 拽住"讚 讚诇讗 转讬驻讜拽 讜讛讗 注讬拽专 讝讘讬谞讗 讘讟注讜转 讛讜讜 砖讛专讬 讻砖诪讻专讛 讛讬转讛 讙讚讜诇讛 讜谞讬讞讛 诇讬讛 讚讗讬谞讜 谞注砖讛 讙讚讜诇 诇诪驻专注 讗诇讗 诪砖注讛 砖谞讜诇讚讜 住讬' 住专讬住 讜讻谉 讛讬讗 诇讗 谞注砖讬' 讙讚讜诇讛 诇诪驻专注 讗诇讗 诪砖注讛 砖谞讜诇讚讜 讘讛 住讬诪谞讬 讗讬讬诇谞讬转 讜讛讻讗 讻砖诇讗 谞讜诇讚讜 诇讛 讻砖诪讻专讛.
讜注讬拽专 拽讜砖讬讗 诇讬转讗 讚诇专讘 诪砖讻讞转 诇讛 讚讝讘谞讗 讘讟' 讜讬' 讻砖讛讬讗 拽讟谞讛 讜讬爪讗讛 讘砖砖 讜讻砖讛讙讬注讛 诇讻' 讜谞讜讚注 砖讛讬讗 讗讬诇讜谞讬转 谞注砖讛 讙讚讜诇讛 诇诪驻专注 讜讗讬讙诇讗讬 诪讬诇转讗 砖讛讬转讛 讚讬谞讛 诇爪讗转 诪讘转 砖转讬诐 注砖专讛 砖谞讛 讜诪讞爪讛 谞诪爪讗 讛讜讗 爪专讬讱 诇讛讞讝讬专 诇讛 诪讛 砖注砖转讛 注诪讜 讬讜转专 讜讻谉 讛讗 讚讗诪专 专讘 讗砖讬 诇讗 谞爪专讻讛 讗诇讗 诇注讬拽专 讝讘讬谞讬讛 讚讗讬诇讜谞讬转 住讚"讗 诇讗 讛讜讜 讝讘讬谞讬 讛"谞 拽讗诪专 讚诇讻砖转讬讝讗 讘转 注砖专讬诐 讜讗讬讙诇讗讬 诪讬诇转' 砖讛讬讗 讗讬诇讜谞讬转 讘讟诇 诪拽讞 讜讬讞讝专讜 讝讛 诇讝讛:





专砖讘"讗

讝专注 讝专注讛 驻讜住诇 诪谞讬谉. 讬砖 诪讬 砖讙讜专住 讻谉, 讚讗讬 讝专注讛 诪诪砖 驻住讜诇, 诪讗讬 讗讬专讬讗 诪砖讜诐 讝专注, 讛讗 诪讻讬讜谉 砖讘讗 注诇讬讛 驻住讜诇 诇讛 驻住诇讛 讻讚讗讬转讗 讘讬讘诪讜转 驻专拽 讗诇诪谞讛 (住讞, 讗), 讜讻讚诪讜讻讞 诪讘转 讻讛谉 讗诇讗 讝专注 讝专注讛 驻住讜诇 讻讙讜谉 砖讬砖 诇讜 讘谉 讻砖专 讜讛诇讱 讛讘谉 讜谞讻讘砖 注诇 讛注专讜讛 讜讛讜诇讬讚 诪诪谞讛 讘谉 诪诪讝专. 讜讗驻讬诇讜 诇讙讬专住转 讛住驻专讬诐 讚讙专住讬 讝专注 驻住讜诇 诪谞讬谉. 讛讻讬 谞诪讬 诪驻专砖讬谞谉 诇讛 讘讝专注 讝专注讛 讜诇讗 讘讝专注讛 诪诪砖.



诇讝专注 讝专注讛 诇讗 讗爪讟专讬讱 拽专讗 讘谞讬 讘谞讬诐 讛专讬 讛诐 讻讘谞讬诐. 讜讗诐 转讗诪专 讜讛讗 讘驻专拽 讬砖 谞讜讞诇讬谉 (讘"讘 拽讟讜, 讗) 诇讗 诪砖诪注 讛讻讬. 讚讗诪专讬谞谉 讛转诐 讜讘讬谉 讗讬谉 诇讜 讗讬谉 诇讬 讗诇讗 [讘谉 讛讘谉 讘转 讛讘谉 讘谉 讘转 讛讘谉] (讘谉 讘谉 讛讘转 讘转 讛讘谉) 诪谞讬诐 转诇诪讜讚 诇讜诪专 讜讘讬谉 讗讬谉 诇讜 注讬讬谉 注诇讬讜, 讗诇讗 讘谉 讛讘谉 爪专讬讱 拽专讗讬. 讬砖 诇讜诪专 讘谉 诪砖诪注 讘谉 诪诪砖, 讗讘诇 讝专注 讻诇 讬讜爪讗讬 讬专讻讜 谞拽专讗 讝专注讜, 讜讛讻讗 讚拽讗诪专 讘谞讬 讘谞讬诐 讛专讬 讛诐 讻讘谞讬诐 诇讗 讘谞讬 讘谞讬诐 讛专讬 讻讘谞讬诐 讚讜拽讗 拽讗诪专, 讗诇讗 讝专注讜 讛专讬 讛讜讗 讻讘谞讬诐. 讜讻谉 诪砖诪注 讘住谞讛讚专讬谉 (住讚, 讘) 讚转谞讬讗 诪注讘讬专 讘谞讜 讘讜转讜 讘讗砖 讗讬谉 诇讬 讗诇讗 讘谞讜 讜讘转讜 讜讻讜' 讘谉 讘谞讜 讜讻讜' 诪谞讬谉 转诇诪讜讚 诇讜诪专 讻讬 诪讝专注讜, 讚讗诇诪讗 讝专注讜 诪砖诪注 讻诇 讬讜爪讗讬 讬专讻讜, 讗讘诇 讘谞讜 讘谞讜 诪诪砖 诪砖诪注.



讻讬 讗爪讟专讬讱 拽专讗 诇讝专注 驻住讜诇. 讬砖 诪拽砖讬诐 讘讝专注 驻住讜诇 谞诪讬 诇讗 爪专讬讱 拽专讗. 讜转讚注 讚转谞谉 讘讬讘诪讜转 驻专拽 讻讬爪讚 (讻讘, 讗) 诪讬 砖讬砖 诇讜 讘谉 诪讻诇 诪拽讜诐 驻讜讟专 讗转 讗砖转 讗讘讬讜 诪谉 讛讬讘讜诐, 讜讻谉 诪讬 砖讬砖 诇讜 讗讞 诪讻诇 诪拽讜诐 讝讜拽拽 讗转 讗砖专 讗讞讬讜 诇讬讘讜诐, 讜讗诪专讬谞谉 注诇讛 讘讙诪专讗 诪讻诇 诪拽讜诐 诇讗转讜讬讬 诪讗 讬 诇讗转讜讬讬 诪诪讝专, 讜讗拽砖讬谞谉 注诇讛 驻砖讬讟讗 讗讞讬讜 讛讜讗 住诇拽讗 讚注转讱 讗诪讬谞讗 谞讬诇讬祝 讗讞讜讛 讗讞讜讛 诪讘谞讬 讬注拽讘 诪讛 讛转诐 讻砖专讬诐 讜诇讗 驻住讜诇讬谉 讛讻讗 谞诪讬 讜讻讜', 讗诇诪讗 讝专注 驻讜住诇 谞诪讬 诇讗 爪专讬讱 拽专讗, 讜谞讬讞讗 诇讛讜 讚讝专注 诪砖诪注 讝专注讜 诪讬讜讞讚 讗讞专, 讗讘诇 讘谉 讜讗讞 诪砖诪注 讻诇 砖讛讜讗 讘谞讜 讜讗讞讬讜, 讜讗谞讗 讙讘专讬 讞讝讬谞讗 转讬讜讘转讗 诇讗 讞讝讬谞讗, 讚讛转诐 谞诪讬 讘谉 诪诪讝专 诪拽专讗 谞驻拽讗 诇谉 讻讚讗诪专讬谞谉 讛转诐 诪讬 砖讬砖 诇讜 讘谉 诪讻诇 诪拽讜诐 诇讗转讜讬讬 诪讗讬 诇讗转讜讬讬 诪诪讝专, 讜讗诪专讬谞谉 诪讗讬 讟注诪讗, 讜讗讛讚专讬谞谉 讗诪专 拽专讗 讜讘谉 讗讬谉 诇讜 注讬讬谉 注诇讬讜, 讜讗讞 诪诪讝专 讚驻砖讬讟讗 诇谉 讛转诐 讚讗讞讬讜 讛讜讗 诇讗讜 诪谞驻砖讗 讗讬驻砖讬讟讗 诇讛讜 讛转诐, 讗诇讗 诪讘谉 讛讜讗 讚讗讬驻砖讬讟讗, 讚讻讬讜谉 讚讘谞讜 讛讜讗 讻讚谞驻拽讗 诇谉 诪讗讬谉 诇讜, 讗诐 讻谉 驻砖讬讟讗 讚讗讞讬讜 讛讜讗. 讜转讚注 诇讱 诪讚讗诪专讬谞谉 讛转诐 驻砖讬讟讗 讗讞讬讜 讛讜讗, 讜驻专拽讬谞谉 诪讛讜 讚转讬诪讗 诇讬诇讱 讗讞讜讛 讜讗讞讜讛 诪讘谞讬 讬注拽讘 诪讛 讛转诐 讻砖专讬诐 讜诇讗 驻住讜诇讬谉 讛讻讬 谞诪讬 讻砖专讬谉 讜诇讗 驻住讜诇讬谉, 讜讗诪专讬谞谉 讜讗讬诪讗 讛讻讬 谞诪讬, 讜驻专拽讬谞谉 诪讚诪驻讟专 驻讟讜专 诪讝拽拽 谞诪讬 讝拽讬拽, 讗诇诪讗 讻诇 注讬拽专 诇讗 讗讬驻砖讬讟 诇谉 讛转诐 讗诇讗 诪讚驻讟专 讗砖专 讗讘讬讜 诪谉 讛讬讘讜诐, 讜讛讛讜讗 诇讗 谞驻拽讗 诇谉 讗诇讗 诪讗讬谉 诇讜 注讬讬谉 注诇讬讜, 讗讘诇 讘谉 讜讗讞 诇讗 诪砖诪注 讻诇 砖讛讜讗 讘谞讜 讜讗讞讬讜.



讗讬 讗砖诪讜注讬谞谉 诪注砖讛 讬讚讬讛 诪砖讜诐 讚拽讗 诪转讝谞讗 诪讬谞讬讛. 驻讬专砖 专砖"讬 讝"诇 讚拽讗 诪转讝谞讗 诪讬谞讬讛 讜讚注转讬讛 注诇 诪注砖讛 讬讚讬讛, 讗讘诇 拽讚讜砖讬谉 讚诪注诇诪讗 拽讗转讜 诇讗 讛讬转讛 讚注转讜 注诇讬讛诐 诇讝讜谞讛 讘砖讘讬诇谉. 讜讗讬谞讜 诪讬讜砖讘 诇驻讬 诇砖讜谉 讛讙诪专讗, 讚讛讗 诪砖诪注 讚诪砖讜诐 讚讛谞讬 诪讝讜谞转 讙专诪讬 诇讛讜, 讜讛谞讬 诪砖讜诐 讚诇讗讜 诪讝讜谞讜转 讙诪专讬 诇讛讜. 讜讗讬 讻驻讬专讜砖 专砖"讬 讛讜讛 诇谉 诇诪讬诪专 诪砖讜诐 讚砖讻讬讞讬 讜讚注转讬讛 注诇讜讬讬讛讜, 讗讘诇 讛谞讬 讚诪注诇诪讗 拽讗 讗转讜 诇讗. 讜谞专讗讛 诇讬 讚讛讻讬 驻讬专讜砖讜 诪砖讜诐 讚拽讗 诪讬转讝谞讗 诪讬谞讬讛 讚诪注砖讛 讬讚讬讛 诪讻讞 诪讝讜谞讜转 拽讗 讗转讜, 讚讻诇 讚讗讻诇讛 砖讘讞讗 讜注讘讚讗 讟驻讬 讻讚讗诪专讬谞谉 讘讙讬讟讬谉 (讬讘, 讘) 讛拽讚砖 讙讜驻讬讛 谞讬讞讗 诇讬讛 讚诇讬讻讜诇 注讘讚讗 讻讬 讛讬讻讬 讚诇讬砖讘讞, 讻诇讜诪专 讜诇讬注讘讬讚 讟驻讬 讜讛诇讻讱 讛讜讜 诇讛讜 诪注砖讛 讬讚讬讛 (讘讙讚讜诇) [讘砖讘讬诇] 诪讝讜谞讜转讬讜 讗讘诇 拽讬讚讜砖讬谉 讚诪注诇诪讗 拽讗 讗转讜 讜诪讝讜谞讜转 诇讗 拽讗 讙专诪讬 诇讛讜 讗讬诪讗 讚讬讚讛 讛讜讜. 讻讱 谞专讗讛 诇讬.



诇讗 谞爪专讻讛 讗诇讗 诇讘讙专 讗讬诇讜谞讬转 住诇拽讗 讚注转讱 讗诪讬谞讗 讘讘讙专讜转 诇讗 转讬驻讜拽 拽讗 诪砖诪注 诇谉. 讛拽砖讛 讛专讗讘"讚 讚讝讘讬谉 诇讛 讗讬诪转, 讗讬 讚讝讘谞讗 讘注讜讚讛 拽讟谞讛 讘讘讙专讜转 诪讗讬 讘注讬讗 讙讘讬讛, 讚讛讬讬谞讜 讘砖谞转 注砖专讬诐 讻讚讗诪专讬谞谉 (谞讚讛 诪讝, 讘) 转讘讬讗 专讗讬讛 砖讛讬讗 讘转 注砖专讬诐 讜讛讬讗 讗讬诇讜谞讬转 讜讛讗 谞驻拽讗 诇讛 讘砖砖. 讜驻专讬拽 讘砖诪讻专讛 讻砖讛讬讗 讘转 砖砖 注砖专讛 讚注讚讬讬谉 讛讬讗 拽讟谞讛 讻讬讜谉 砖诇讗 讛讘讬讗讛 砖注专讜转 讜谞驻拽讗 讻砖讛讬讗 讘转 注砖专讬诐. 讜讛拽砖讛 注讜讚 诇专讘 讚讗诪专 讘讬讘诪讜转 (驻, 讗) 讙讘讬 住专讬住 砖诇讗 讛讘讬讗 讘' 砖注专讜转 讗讻诇 讞诇讘 诪讘谉 讬"讙 注讚 讬"讞 谞注砖讛 讙讚讜诇 诇诪驻专注, 讛讬讻讗 讛讜讛 住诇拽讗 讚注转讱 讚诇讗 转讬驻讜拽, 讗讚专讘讛 讻砖讛讙讬注讛 诇注砖专讬诐 讜诇讗 讛讘讬讗讛 讘' 砖注专讜转 讗讬讙诇讬 诪讬诇转讗 诇诪驻专注 讚讙讚讜诇讛 讛讬转讛 讘砖注转 诪讻讬专讛, 讜诪讻讬专讛 讘讟注讜转 讛讬转讛, 讜讛讚专讬 讝讘讬谞讬 讜谞讬讞讗 诇讬讛 讚谞注砖讛 讙讚讜诇 诇诪驻专注 讚拽讗诪专 专讘 诪砖注讛 砖谞讜诇讚讜 讘讜 住讬诪谞讬 住专讬住 拽讗诪专, 讜讛讻讗 讘砖诪讻专讛 讘砖谞转 讬"讜 讜谞讜诇讚讜 讘讛 住讬诪谞讬 讗讬诇讜谞讬转 讘砖谞转 讬"讝 讚诪讻讬专转讛 诪讻讬专讛, 讜讻砖讛讙讬注 诇注砖专讬诐 谞注砖讛 讘讜讙专转 诪砖谞转 讬"讝 讜诇诪注诇讛 讜诪讞讝讬专 诇讛 讗讚讜谉 诪注砖讛 讬讚讬讛, 讚诪砖谞转 讬"讝 注讚 砖谞转 注砖专讬诐 砖注砖转讛 注诪讜. 讜讛专诪讘"诐 谞专"讜 讻转讘 讚注讬拽专 拽讜砖讬讗 诇讬转讗, 讚诇专讘 诪砖讻讞转 诇讛 讚讝讘谞讛 讘转 讟' 讗讜 讘转 注砖专 讻砖讛讬转讛 拽讟谞讛 讜讬爪讗讛 讘砖砖, 讜讻砖讛讙讬注讛 诇讻' 讜谞讜讚注 砖讛讬讗 讗讬诇讜谞讬转 谞注砖讬转 讙讚讜诇讛 诇诪驻专注, 讜讗讬讙诇讬 诪诇转讗 砖讛讬转讛 讚讬谞讛 诇爪讗转 诪讘转 讬"讘 砖谞讛 讜诪讞爪讛, 谞诪爪讗 砖讛讜讗 爪专讬讱 诇讛讞讝讬专 诇讛 诪讛 砖注砖转讛 注诪讜 讬讜转专, 讜讻谉 讛讗 讚讗诪专 专讘 讗砖讬 诇讗 谞爪专讻讛 讗诇讗 诇注讬拽专 讝讘讬谞讬 讚讗讬诇讜谞讬转, 住诇拽讗 讚注转讱 讗诪讬谞讗 诇讗 讛讜讜 讝讘讬谞讬, 讛讻讬 谞诪讬 拽讗诪专 讚诇讻砖转讛讗 讘转 注砖专讬诐 讜讗讬讙诇讬 诪诇转讗 砖讛讬讗 讗讬诇讜谞讬转 讜讘讟诇 诪拽讞讜 讜讬讞讝讬专讜 讝讛 诇讝讛.





专讬讟讘"讗

讚转谞讬讗 讝专注 讗讬谉 诇讛 讗讬谉 诇讬 讗诇讗 讝专注讛 讝专注 讝专注讛 诪谞讬讬谉 转"诇 讝专注 讗讬谉 诇讛 诪讻诇 诪拽讜诐 讗讬谉 诇讬 讗诇讗 讝专注 讻砖专 讝专注 驻住讜诇 诪谞讬谉. 驻讬' 诇讗讜 讝专注 驻住讜诇 诪诪砖 讚讛讗讬 诇讗 爪专讬讱 拽专讗 讚讻诇 砖谞讘注诇讛 诇驻住诇 诇讛 驻住诇讛 诪谉 讛讻讛讜谞讛 讗诇讗 讛"驻 讝专注 讝专注讛 驻住讜诇 诪谞讬谉 转"诇 讝专注 讗讬谉 诇讛 注讬讬谉 注诇讛:



讜讛讗 讗驻讬拽转' 诇讝专注 讝专注讛 讚拽住"讚 讚诪讗讬谉 诇讛 讛讬讗 讚诪驻拽讬谞谉 讘专讬砖讗 讝专注 讝专注讛 讜诪讛讚专讬谞谉 讝专注 讝专注讛 诇讗 爪专讬讱 拽专讗 讚讘谞讬 讘谞讬诐 讛专讬 讛诐 讻讘谞讬诐 讗讬讻讗 诇诪讬讚拽 讚讛讗 讘驻' 讬砖 谞讜讞诇讬谉 讙讘讬 讛讗 讚讻转讘 讘驻' 谞讞诇讜转 讘谉 讗讬谉 诇讜 诪专讘讬谞谉 讘谞讬 讘谞讬诐 诪讚讻转讬讘 讘谉 讗讬谉 诇讜 注讬讬谉 注诇讬讜 讜讻谉 谞诪讬 讘讬讘诪讜转 讙讘讬 讬讘诐 讗诇诪讗 讘谞讬 讘谞讬诐 讗讬谞诐 讻讘谞讬诐. 讜转讬专爪讜 讘转讜住驻讜转 讚砖讗谞讬 讛讻讗 讚讻转讬讘 讝专注 诪砖诪注 讗驻讬诇讜 讘谞讬 讘谞讬诐 讜讛讬讬谞讜 谞诪讬 讚讗诪专讬谞谉 讚诇讝专注 讝专注讛 诇讗 爪专讬讱 拽专讗 讚讗讬谉 诇讜 诪诇砖讜谉 讝专注 诪砖诪注 讗驻讬诇讜 讘谞讬 讘谞讬诐. 讜讛讻讬 诪讜讻讞 讘住谞讛讚专讬谉 讚讗诪专讬谞谉 诪注讘讬专 讘谞讜 讜讘转讜 讘讗砖 讗讬谉 诇讬 讗诇讗 讘谞讜 讜讘转讜 讘谉 讘谞讜 讘谉 讘转讜 诪谞讬谉 转"诇 讻讬 诪讝专注讜 谞转谉 诇诪诇讱 讗诇诪讗 讘谞讜 讜讘转讜 讚讜拽讗 讜讝专注讜 诪砖诪注 讗驻讬诇讜 讘谞讬 讘谞讬诐 诪讬讛讜 讬砖 讗讞专转 砖讬驻讛 讻讞 讛讘谉 诪讻讞 讛讝专注 讚讗诇讜 讘谉 诪砖诪注 讗驻讬诇讜 讝专注 驻住讜诇 讜讻讚讗诪专讬谞谉 讘讬讘诪讜转 诪讬 砖讬砖 诇讜 讗讞 诪"诪 讝讜拽拽 讗转 讗砖转讜 诇讬讘讜诐 讜讗诪专讬谞谉 诪"诪 诇讗转讜讬讬 诪诪讝专 住讚"讗 谞讬诇祝 讗讞讜讛 讗讞讜讛 诪讘谞讬 讬注拽讘 诪讛 讛转诐 讻砖专讬诐 讜诇讗 驻住讜诇讬诐 讗祝 讛讻讗 谞诪讬 讻砖专讬诐 讜诇讗 驻住讜诇讬诐 拽诪"诇 讗诇诪讗 讚讛转诐 讚讻转讬讘 讘谉 讜讗讞 诪砖诪注 讗驻讬诇讜 驻住讜诇 讗讘诇 讝专注 诇讗 诪砖诪注 讗诇讗 讻砖专 讜讛讬讬谞讜 讚讗诪专讬' 讛讻讗 讚讻讬 讗讬爪讟专讱 专讘讬讬讛 讚讗讬谉 诇讜 注讬讬谉 注诇讬讜 诇讝专注 驻住讜诇 讚讗诇讜 讝专注 讙讜驻讬讛 诇讗 诪砖诪注 讗诇讗 讻砖专:



讜讗讬爪讟专讱 诇诪讬讻转讘 拽讚讜砖讬讛 诇讗讘讬讛 讜讗讬爪讟专讱 诇诪讬讻转讘 诪注砖讛 讬讚讬讛 诇讗讘讬讛 讚讗讬 讻转讘 专讞诪谞讗 拽讚讜砖讬' 诇讗讘讬讛 讛"讗 讛转诐 讛讬讗 讚诇讗 讟专讞' 讘讛讜 讜讻讬 转讬诪讗 讗讬 诪讛讗讬 讟注诪讗 讛讬讗 谞讬诇祝 诪谞讬讬讛讜 诪爪讬讗转讛 讚讛讜讗 讚讗讘讬讛 诪讚讗讜' 讚讛讛讬讗 谞诪讬 讗转讬 诇讬' 诪注诇诪讗 讜诇讗 讟专讞讗 讘讛讜 讜讗诇讜 讘讻转讜讘讜转 讗诪专讬' 讚诪讚讬谞讗 讚讗讜专讬讬转讗 诪爪讬讗转讛 诇注爪诪讛 讗诇讗 讚讝讻讬 讘讛 诪讚专讘谞谉 诪砖讜诐 讗讬讘讛 讜讗讬讻讗 诇诪讬诪专 讚诇讗 讚诪讬讗 诪爪讬讗转讛 诇拽讬讚讜砖讬谉 讚讚诇诪讗 砖讗谞讬 拽讬讚讜砖讬谉 砖讛讬讗 讬讜爪讗讛 诪专砖讜转讜 诪砖讜诐 讛讻讬 讝讻讬谞讛讜 诇讬讛 专讞诪谞讗 讗讬 谞诪讬 讚砖讗谞讬 诪爪讬讗讜转 讚诇讗 砖讻讬讞讗 讜讻讬讜谉 讚诇讗 砖讻讬讞 诇讗 讝讻讬 诇讬讛 专讞诪谞讗: 讜讗讬 讗砖诪注讬谞谉 诪注砖讛 讬讚讬讛 诪砖讜诐 讚拽讗 诪讬转讝谞讗 诪讬谞讬讛 转诪讬讛讗 诪讬诇转讗 讛讬讻讬 讗驻砖专 诇讜诪专 讚诪注砖讛 讬讚讬讛 转讞转 诪讝讜谞讜转 讜讛讗 讗诐 诇讗 专爪讛 诇讝讜谞讛 讛专砖讜转 讘讬讚讜 讜讗驻讬诇讜 讛讻讬 讛注讚驻转讜 砖诇讜. 讜讗讬讻讗 诇诪讬诪专 讚讛讻讬 拽讗诪专讬谞谉 讚专讞诪谞讗 讝讻讛 诇讗讘讬讛 诪注砖讛 讬讚讬讛 诪砖讜诐 砖讬专讚讛 转讜专讛 诇住讜祝 讚注转谉 砖诇 讘专讬讜转 砖讚专讱 讛讗讘 诇讝讜谉 讗转 讘转讜 诪住转诪讗 讗祝 注"讙 讚诇讗 讞讬讬讘 讘诪讝讜谞讜转讬讛 诪"诪 诪驻谞讬 砖讻谉 讚专讻讜 讝讬讻讛 诇讜 诪注砖讛 讬讚讬讛 讻诇诐 讘讬谉 讻砖讝谉 讗讜转讛 讘讬谉 讛注讚驻转讜 讜讻讬 诪转讝谞讗 诪诪注砖讛 讬讚讬讛 讞砖讘讬谞谉 讻讗诇讜 讗诪专 诇讛 爪讗讬 诪诪注砖讛 讬讚讬讱 讘诪讝讜谞讜转讬讱 讜诇驻讬讻讱 讛注讚驻讛 砖诇讜. 诪讜专讬 专讘讬谞讜 讝"诇:



讙讜驻讗 讜讬爪讗讛 讞谞诐 讗诇讜 讬诪讬 讘讙专讜转 讗讬谉 讻住祝 讗诇讜 讬诪讬 谞注专讜转 讛讗 讚讚专讬砖 讘讜讙专讜转 拽诪讬 谞注专讜转 讗注"讙 讚谞注专讜转 拽讜讚诐 讘讝诪谉 讗驻砖专 讚诪砖讜诐 讚驻砖讬讟 讚讬谞讬讛 讟驻讬 诪拽讚讬诐 诇讬讛 讗讬 谞诪讬 诪砖讜诐 讚讚专砖讬谞谉 诇注讬诇 讘谞注专讜转 讗讬谉 讻住祝 诇讗讚讜谉 讝讛 讗讘诇 讬砖 讻住祝 诇讗讚讜谉 讗讞专 谞拽讟 转谞讗 讜讬爪讗讛 讞谞诐 诇讘讙专讜转 讜讗讬谉 讻住祝 诇谞注专讜转:



讜诇讻转讜讘 专讞诪谞讗 谞注专讜转 讜诇讗 讘注讬 讘讙专讜转 讗诪专 专讘讛 讘讗 讝讛 讜诇讬诪讚 注诇 讝讛. 驻讬' 拽住"讚 讚专讘讛 讚讛"拽 讚诇讻转讜讘 专讞诪谞讗 讗讬谉 讻住祝 讬诪讬 谞注专讜转 讜诇讗 讘讙专讜转 讜诪砖讜诐 讛讻讬 讗讛讚专 专讘讛 讘讗 讝讛 讜诇讬诪讚 注诇 讝讛 讚诇讗 谞讬拽讬诐 讗讬谉 讻住祝 诇讬诪讬 讘讙专讜转 诪讬讚讬 讚讛讜讬 讗转讜砖讘 讜砖讻讬专 讜讗"诇 讗讘讬讬 诪讬 讚诪讬 讛转诐 转专讬 讙讜驻讬 谞讬谞讛讜. 驻讬' 讜诪诇转讗 讚注讘讬讚讗 讚讗转讜 讛讜讗 讚讛讜讬 转专讜讬讬讛讜 讜讻讬讜谉 讚讻谉 讗注"讙 讚讬诇讬祝 砖讻讬专 诪转讜砖讘 诪拽"讜 讗驻讬诇讜 讛讻讬 讟专讞 讜讻转讘 诇讛 拽专讗 讗讘诇 讛讻讗 讞讚讬讗 讙讜驻讗 讛讬讗 讜讗讝 谞驻拽讗 讘谞注专讜转 转讜 诇讗 讗转讬 诇拽诪谉 讚讬谞讗 讚转讬驻讜拽 讘讘讙专讜转 讜讗诪讗讬 讻转讘 专讞诪谞讗 诪讬诇转讗 讚诇讗 讗转讬 诇注讜诇诐 讻诇讜诪专 讜讗谞谉 讛讻讬 驻专讻讬谞谉 讚诇讻转讜讘 专讞诪谞讗 谞注专讜转 讘驻讬专讜砖 讜转讜 诇讗 爪专讬讱 讘讙专讜转 讻诇诇: 讗诪专 讗讘讬讬 诇讗 谞爪专讻讛 讗诇讗 诇讘讙专 讚讗讬讬诇谞讬转 砖讗讬谉 诇讛 讬诪讬 谞注专讜转 讜诪拽讟谞讜转 讬讜爪讗转 诇讘讜讙专讜转 住讚"讗 讘谞注专讜转 转讬驻讜拽 讘讘讙专讜转 诇讗 转讬驻讜拽 拽诪"诇. 讛拽砖讛 讛专讗讘"讚 讝"诇 讗讻转讬 讛讗 诇诪讛 诇讬 拽专讗 讚讘诇讗讜 讛讻讬 谞诪讬 讚讛讗讬 讙讘专讗 讗讬诪转 拽讗 讝讘讬谉 诇讛 讗诐 讘砖诪讻专讛 讘注讜讚讛 拽讟谞讛 拽讜讚诐 讬"讘 砖谞讛 转讬驻讜拽 诇讬' 讚讛讗 诪拽诪讬 讚讛讜讛 讘讜讙专转 讻砖讛讬讛 讘转 注砖专讬诐 谞驻拽讗 诇讛 讘砖砖 讜讗诐 讻砖诪讻专讛 讻砖讛讬讗 讘转 讬"讜 砖谞讛 诪驻谞讬 砖诇讗 讛讘讬讗讛 住讬诪谞讬诐 讜讛讬讗 拽讟谞讛 讜讗诇讜 诇转砖诇讜诐 砖砖 讛讬讛 诇讛 诇注讘讜讚 注讚 讘转 讻"讘 砖谞讛 讜讛砖转讗 谞驻拽讗 讻砖讛讬讗 讘转 讻' 砖谞讛 讘讘讙专讜转 讛谞讬讞讗 诇诪"讚 讛转诐 讘讬讘诪讜转 讚住专讬住 讜讗讬讬诇讜谞讬转 砖诇讗 讛讘讬讗讜 住讬诪谞讬诐 讻讬 讛讜讛 讘谞讬 注砖专讬诐 讛讬讛 讙讚讜诇讬诐 诪讻讗谉 讜诇讛讘讗 讗诇讗 诇诪"讚 讛转诐 谞注砖讛 讙讚讜诇讛 诇诪驻专注 讛讬讻讬 拽住"讚 讚诇讗 转讬驻讜拽 讚讛讗 讗讬讙诇讗讬 诪讬诇转讗 诇诪驻专注 讚讝讘讬谞' 诇讗讜 讝讘讜谞讬 讚讻讬 讝讘谞讛 讻砖讛讬讗 讘转 讬"讜 讙讚讜诇讛 讛讜转. 讜讗讬讻讗 诇诪讬诪专 讚讛讗讬 拽讜砖讬讗 诇讬转讗 讚诇注讜诇诐 讻砖诪讻专讛 讻砖讛讬讗 拽讟谞讛 讻砖讛讬讗 讘转 注砖专 讜诪驻谞讬 砖诇讗 讛讘讬讗讛 住讬诪谞讬诐 注讘讚讛 注讚 讬"讜 讜讬讜爪讗讛 讘砖砖 讜讻砖讛讙讬注讛 诇注砖专讬诐 讜讬讜讚注 砖讛讬讗 讗讬讬诇谞讬转 谞注砖讬转 讙讚讜诇讛 诇诪驻专注 讜讗讬讙诇讗讬 诪讬诇转讗 砖讛讬讛 讚讬谞讛 诇爪讗转 讘砖谞转 讬"讘 砖谞讛 讜诪讞爪讛 讚讛讜讛 讘讜讙专转 讜讬砖 诇讗讚讜谉 诇砖诇诐 诇讛 讻诇 诪讛 砖谞砖转注讘讚 讘讛 诪讬"讘 砖谞讛 讜诪讞爪讛 讜诪注诇讛 注讚 讬"讜 讜讻谉 讛讗 讚讗诪专 专讘 讗砖讬 诇讗 谞爪专讻讛 讗诇讗 诇注讬拽专 讝讘讬谞讬讛 讚讗讬讬诇讜谞讬转 讛讻讗 谞诪讬 拽讗诪专 住讚"讗 诇讗 讛讬讛 讝讘讬谞讛 讝讘讬谞讬 讜讻讬 讛讜转 讘转 注砖专讬诐 讜讗讙诇讗讬 诪诇转讗 诇诪驻专注 砖讛讬讗 讗讬讬诇讜谞讬转 讘讟诇 讛诪拽讞 讜讬讞讝讬专讜 讝讛 诇讝讛 讚诇讗 讗诪专 专讞诪谞讗 讚诇讝讘讬谉 诇讛 讗诇讗 讻砖讬砖 诇讛 谞注专讜转 讚转讬驻讜拽 讜诇讗 转转注讻讘 讛专讘讛 讘专砖讜转 讗讚讜谉 讗讘诇 讚诇讗 诪讬讬转讬 住讬诪谞讬 谞注专讜转 讚讗讬转 诇讛 诇注讻讜讘' 讟讜讘讗 诇讗 讛讜讜 讝讘讬谞讛 讝讘讬谞讬 拽诪"诇 讚讻讬讜谉 讚讙诇讬 专讞诪谞讗 讚转讬驻讜拽 讘讘讙专讜转 讗砖诪讜注讬谞谉 讚讝讘讬谞讛 讝讘讬谞讬 专讘讬谞讜 讛讙讚讜诇 讝"诇. 讜讬砖 诇讛专讗讘"讚 讝"诇 讘讝讛 转讬专讜抓 谞讻讜谉 砖讗讬谞' 谞注砖讬' 讙讚讜诇 讗讜 讙讚讜诇讛 诇诪驻专注 讗诇讗 讻砖讛讘讬讗讜 住讬诪谞讬 住专讬住 讜讗讬诇谞讜转 讜讘诇拽讜讟讬 驻专砖转讬' 讻"讗:



讜转谞讗 讚诪转谞讬' 讗讬讬转讬 拽讚讜砖讬 讻住祝 诪讛讻讗 讚转谞讬讗 讻讬 讬拽讞 讻讜诇' 驻讬专讜砖 讜诪讜讻讞 讛讻讬 诇讬砖谞讗 讚谞拽谞讬转 讻讚讚讬讬拽讬谞谉 诇注讬诇:



讜讛诇讗 讚讬谉 讛讜讗 讜诪讛 讗诪讛 讛注讘专讬讛 砖讗讬谞讛 谞拽谞讬转 讘讘讬讗讛 谞拽谞讬转 讘讻住祝 讜拽"诇 诪讛 诇讗诪讛 讛注讘专讬讛 砖讻谉 讗讬谉 拽谞讬讬谞讛 诇砖诐 讗讬砖讜转 讜诇讗 砖讬讬讻讗 讘讛 讘讬讗讛 讜诇讗讜 诪砖讜诐 拽讜诇讗 讚讘讬讗讛 讛讜讗. 讜讗讬讻讗 诇诪讬诪专 讚转谞讗 住诪讬讱 讗讛讗 讚讗驻讬诇讜 讻讬 诪讬驻专讱 诪讚讬谉 拽"讜 讬诇驻讬谞谉 讘诪讛 诪爪讬谞讜 讘讗诪讛 讛注讘专讬讛 砖讻住祝 拽讜谞讛 讘讛 讗祝 讝讜 谞诪讬 谞拽谞讬转 讘讻住祝 讜诪砖讜诐 讛讻讬 诇讗 拽驻讬讚 讜讗讬讬转讬 诇讛 讘转讬专转 拽"讜 讜讗谞谉 诪讛讚专讬谞谉 讚讗驻讬诇讜 讘诪讛 诪爪讬谞讜 诇讗 讗转讬 讚讗诪讚诪讚讬转 诇讛 诇讗诪讛 谞讚诪讬' 诇讬讘诪讛 砖讗讬谉 讻住祝 拽讜谞讛 讘讛 讜讗诪专讬谞谉 诪讛 诇讬讘诪讛 砖讻谉 讗讬谉 谞拽谞讬转:





讛诪讗讬专讬

讘转 讻讛谉 砖谞砖讗转 诇讬砖专讗诇 讜谞转讗诇诪谞讛 讗讜 谞转讙专砖讛 讗诐 讗讬谉 诇讛 讝专注 讘砖注讛 砖诪转 讘注诇讛 讞讜讝专转 诇讗讻讜诇 讘转专讜诪讛 讗驻讬诇讜 讛讬讜 诇讛 讜诪转讜 讗讘诇 讬砖 诇讛 讝专注 讛专讬 讗讜转讜 讝专注 驻讜住诇讛 诪诇讞讝讜专 诇讘讬转 讗讘讬讛 诇讚讬谉 讗讻讬诇转 转专讜诪讛 讘讬谉 讝讻专 讘讬谉 谞拽讘讛 讜诇讗 住讜祝 讚讘专 讝专注 诪诪砖 讗诇讗 讗祝 讝专注 讝专注讛 讜诇讗 住讜祝 讚讘专 讘讝专注 讝专注讛 讻砖专 砖讛专讬 讘谞讬 讘谞讬诐 讜讘谞讬 讘谞讜转 讛专讬 讛诐 讻讘谞讬诐 讻诪讜 砖讛转讘讗专 讘讬讘诪讜转 驻专拽 讛讘讗 注诇 讬讘诪转讜 讘注谞讬谉 拽讬讜诐 诪爪讜转 驻专讬讛 讜专讘讬讛 讗诇讗 讗祝 讝专注 讝专注讛 驻住讜诇 讜讛讜讗 砖讘讘转 讬砖专讗诇 诇讻讛谉 诪讗讻讬诇 讜诪讻诇 诪拽讜诐 讝专注讛 驻住讜诇 讗讬谉 爪专讬讱 诇讜诪专 砖讛专讬 诪爪讚 讗讞专 讗转讛 讘讗 诇驻住诇讛 讜讛讜讗 砖讻诇 砖谞讘注诇讛 诇驻住讜诇 诇讛 驻住诇讛 诪诇讗讻讜诇 讘转专讜诪讛 讗诇讗 砖讗祝 诇讙讬专住讗 讝讜 驻讬专讜砖讛 讘讝专注 讝专注讛 讜诪讻诇 诪拽讜诐 讘讝专注 讝专注讛 诪谉 讛砖驻讞讛 讜诪谉 讛谞讻专讬转 讗讬谞讜 驻讜住诇 讻讬爪讚 讘转 讻讛谉 诇讬砖专讗诇 讜讬诇讚讛 诪诪谞讜 讘谉 讜讘讗 注诇 讛砖驻讞讛 讜讬诇讚讛 诪诪谞讜 讜诪转 讛讘谉 讛专讗砖讜谉 讜讗讞专 讻讱 诪转 讛讻讛谉 讗讬谉 讝专注 讝专注讛 讛讘讗 诪谉 讛砖驻讞讛 讜讛谞讻专讬转 驻讜住诇讛 讜讻谉 讛讚讬谉 砖讗讬谞讜 诪讗讻讬诇转讛 讘讘转 讬砖专讗诇 诇讻讛谉 砖讗讬谉 讝讛 讝专注讛 讜讻谉 讛讬讗 砖谞讜讬讛 讘住讬驻专讗 驻专砖转 讗诪讜专 讗诇 讛讻讛谞讬诐:



砖诪讗 转讗诪专 诇诪讛 讘讗讜 砖谞讬 诪拽专讗讜转 诇拽讚讜砖讬谉 讜诇诪注砖讬 讬讚讬讛 诇讛讬讜转诐 诇讗讘 转诇诪讜讚 讗讞转 诪讞讘专转讛 讗讬谞讜 讻谉 砖讗诐 讘讗 诇诇诪讜讚 拽讚讜砖讬谉 诪诪注砖讬 讬讚讬讛 讗谞讬 讗讜诪专 诪注砖讬 讬讚讬讛 诇讗讘 诪驻谞讬 砖诪讝讜谞讜转讬讛 注诇讬讜 讜谞讜转谉 诇讛 诪转讜讻诐 注诇 诪注砖讬 讬讚讬讛 讗讘诇 拽讚讜砖讬谉 砖诪诪拽讜诐 讗讞专 讘讗讜 诇讗 讬讛讬讜 诇讗讘 讜讗诐 讘讗转 诇诇诪讜讚 诪注砖讬 讬讚讬讛 诪拽讚讜砖讬谉 讗祝 讗谞讬 讗讜诪专 拽讚讜砖讬谉 诇讗讘 砖诇讗 讟专讞讛 讘讛诐 讗讘诇 诪注砖讬 讬讚讬讛 砖讟讜专讞转 讘讛诐 诇讗 讬讛讜 诇讗讘 诇讻讱 讛讜爪专讻讜 砖谞讬讛诐:



注讘讚 讻谞注谞讬 砖诇 讻讛谉 讗讜讻诇 讘转专讜诪讛 砖谞讗诪专 讜讻讛谉 讻讬 讬拽谞讛 拽谞讬谉 讻住驻讜 讛讜讗 讬讗讻诇 讘讜 讗讘诇 注讘讚 注讘专讬 讗讬谞讜 拽谞讬谉 砖诇讜 讜讗讬谞讜 讗讜讻诇 讜诇讗 住讜祝 讚讘专 砖诇讗 谞专爪注 讗诇讗 讗驻讬诇讜 谞专爪注 讜讛讜讗 砖谞讗诪专 转讜砖讘 讻讛谉 讜砖讻讬专 诇讗 讬讗讻诇 讘讜 讜转讜砖讘 讝讛 谞专爪注 砖拽谞讜讬 拽谞讬谉 注讜诇诐 讜砖讻讬专 讛讜讗 砖讗讬谞讜 谞专爪注 砖讗讬谞讜 拽谞讜讬 讗诇讗 拽谞讬谉 砖谞讬诐 讜砖诪讗 转讗诪专 诪讗讞专 砖讛转讜砖讘 讗讬谞讜 讗讜讻诇 诪讛 讛讜爪专讱 诇诇诪讚 讘砖讻讬专 砖诇讗 讬讗讻诇 讗诇讜 诇讗 谞讗诪专 砖讻讬专 讛讬讬转讬 讗讜诪专 砖讛转讜砖讘 讛讜讗 讛拽谞讜讬 拽谞讬谉 砖谞讬诐 讗讘诇 讛拽谞讜讬 拽谞讬谉 注讜诇诐 讗讜讻诇 诪转讜讱 讻讱 讘讗 砖讻讬专 讜诇诪讚 注诇 转讜砖讘:



讗诪讛 讛注讘专讬讛 讬讜爪讗讛 诪专砖讜转 讗讚讜谉 讘住诪谞讬 谞注专讜转 讜讗诐 讗讬谉 诇讛 住诪谞讬 谞注专讜转 讻讙讜谉 砖讛讬讗 讗讬诇讜谞讬转 讬讜爪讗讛 讘讘讙专讜转 砖诇讛 砖讛讜讗 诇注砖专讬诐 砖谞讛 讻诇 砖讛讘讬讗讛 住诪谞讬 讗讬诇讜谞讬转 讜诇诪讚转 诇驻讬 讚专讻讱 砖讛讗诇讜谞讬转 诪讻讬专转讛 诪讻讬专讛 讜讗讬谉 讗讜诪专讬谉 讚诪讬讬转讬讗 住讬诪谞讬 谞注专讜转 诇讬讛讜讜 讝讘讬谞讛 讝讘讬谞讬 讚诇讗 诪讬讬转讬讗 住讬诪谞讬 谞注专讜转 诇讗 诇讬讛讜讜 讝讘讬谞讛 讝讘讬谞讬 讛讜讗讬诇 讜讗讬 讗转讛 拽讜专讗 讘讛 讜讬爪讗讛 讘谞注专讜转 讜讬讞讝专讜 诪注砖讬 讬讚讬讛 诇讗讘讬讛 讜讛讻住祝 诇专讘讛 讜讻谉 砖讗诐 讬注讚讛 讘讗讜转谉 讛诪注讜转 诇讗 讬讛讬讜 拽讚讜砖讬讜 拽讚讜砖讬谉 讗诇讗 诪讻讬专转讛 诪讻讬专讛 讙诪讜专讛:



讜诪讻诇 诪拽讜诐 诇注谞讬谉 讘讬讗讜专 讬砖 讘讚讘专 讝讛 拽爪转 讘诇讘讜诇 讗诇讗 砖讗谞讬 诪注讬专讱 讘讘讬讗讜专 讛住讜讙讬讗 转讞诇讛 注诇 讛住讚专 讜讛讜讗 砖讗诪专讜 讜讬爪讗讛 讞谞诐 讗诇讜 讬诪讬 讘讙专讜转 讗讬谉 讻住祝 讗诇讜 讬诪讬 谞注专讜转 讜讛拽砖讛 讜诇讻转讜讘 专讞诪谞讗 谞注专讜转 讜诇讗 讘注讬 讘讙专讜转 专"诇 诇讬讻转讜讘 专讞诪谞讗 讜讬爪讗讛 讗讬谉 讻住祝 砖讛讜讗 讘讗 诇谞注专讜转 讜诇讗 讛讜爪专讱 诇讻转讜讘 讞谞诐 砖讘讗 诇住诪谞讬 讘讙专讜转 讜讬砖 讙讜专住讬谉 讘讛驻讱 专"诇 讜讬爪讗讛 讞谞诐 讗诇讬 讬诪讬 谞注专讜转 讗讬谉 讻住祝 讗诇讜 讬诪讬 讘讙专讜转 讜讗讬谞讜 谞讻讜谉 砖诪讗讞专 砖诇诪讚谞讜 讬爪讬讗讛 诇谞注专讜转 诇讗 讛讜爪专讻谞讜 诇诇诪讚讛 诇讘讙专讜转 讜注讜讚 砖讛专讬 讗转讛 爪专讬讱 诇驻专砖 讜诇讬讻转讜讘 专讞诪谞讗 谞注专讜转 专"诇 讜讬爪讗讛 讞谞诐 讜诇讗 讘注讬 讘讙专讜转 专"诇 讗讬谉 讻住祝 讜讛讗讬讱 讗转讛 讗讜诪专 讻谉 讜讛诇讗 讗转讛 爪专讬讱 诇讗讬谉 讻住祝 诪爪讚 讗讞专 诇讚拽讚拽 诪诪谞讜 讗讬谉 讻住祝 诇讗讚讜谉 讝讛 讜讻讜' 讗诇讗 注拽专 讛讚讘专讬诐 讻讙专住讗 砖讻转讘谞讜 讜转讬专抓 讘讛 讘讗 讝讛 讜诇诪讚 注诇 讝讛 讻注谞讬谉 转讜砖讘 讜砖讻讬专 讜讛拽砖讛 诪讬 讚诪讬 转讜砖讘 讜砖讻讬专 转专讬 讙讜驻讬 谞讬谞讛讜 谞专爪注 讜砖讗讬谞讜 谞专爪注 讜讗讬驻砖专 诇讛讬讜转 砖谞讬讛诐 讘讘讬转 讛讻讛谉 讜讗祝 诇讻砖讬讻转讜讘 讘讛讚讬讗 转讜砖讘 谞专爪注 诇讗 讬讗讻诇 砖讛讬讛 讛砖讻讬专 讘讗 诪拽诇 讜讞讜诪专 注诇 讻诇 驻谞讬诐 讗讬谉 拽驻讬讚讗 讗诐 讞讝专 讜讻转讘讜 讚诪讬诇转讗 讚讗转讬讗 讘拽诇 讜讞讜诪专 讟专讞 讜讻转讘 诇讛 拽专讗 讜讻诇 砖讻谉 讻砖讘讗讜 讘住转诐 砖讗诐 谞讗诪专 讘讗 讝讛 讜诇诪讚 注诇 讝讛 讗讬谉 转诪讛 讜砖讗诇讛 讘讻转讬讘转 砖谞讬讛诐 讗诇讗 讛讻讗 讚讞讚 讙讜驻讛 讛讜讗 诇讬讻转讜讘 讘讛讚讬讗 讜讬爪讗讛 讘谞注专讜转 讜砖讜讘 讗讬谉 诪拽讜诐 诇讘讙专讜转 讚诪讻讬 谞驻拽讛 讘谞注专讜转 讘讘讙专讜转 诪讗讬 讘注讬讗 讙讘讬讛 讜讛讗讬讱 讻转讘讛 转讜专讛 讚讘专 砖讗讬 讗驻砖专 讜驻讬专砖 诇讗 谞爪专讻讛 讗诇讗 诇讘讙专 讚讗讬诇讜谞讬转 讚讛讜讛 讗诪讬谞讗 讗讬诇讜谞讬转 讚诇讬转 诇讛 住讬诪谞讬 谞注专讜转 诇讗 转爪讗 诇注讜诇诐 拽诪"诇 讚讘讘讙专讜转 砖诇讛 诪讬讛讗 谞驻拽讗 讜讘讙专讜转 砖诇讛 讻砖讛讘讬讗讛 住讬诪谞讬 讗讬诇讜谞讬转 讛讜讗 诇注砖专讬诐 砖谞讛 讻诪讜 砖讬转讘讗专 讘诪住讻转 谞讚讛 驻专拽 讚讜驻谉 讜砖诪讗 转讗诪专 讜讛专讬 谞诪讻专讛 讻砖讛讬讗 拽讟谞讛 讜讻讘专 讘讗讜 砖砖 驻讬专砖讜讛 讙讚讜诇讬 讛诪驻专砖讬诐 砖诪讻专讛 讘讬"讜 砖诪讗讞专 砖讗讬谉 诇讛 住讬诪谞讬 谞注专讜转 讛专讬 讛讬讗 拽讟谞讛 讗祝 讘讛讘讗转 住讬诪谞讬 讗讬诇讜谞讬转 注讚 砖转讙讬注 诇注砖专讬诐 讜讗祝 讛诐 讛拽砖讜 讛专讬 诪讻诇 诪拽讜诐 讻砖讛讬讗 讘转 注砖专讬诐 讛讜讘专专 讛讚讘专 砖讛讬讗 讗讬诇讜谞讬转 讜谞注砖讬转 讙讚讜诇讛 诇诪驻专注 诪讬"讘 砖谞讛 讜诇诪注诇讛 诇讚注转 专讘 砖讗诪专 讘讬讘诪讜转 驻专拽 讛注专诇 讗讻诇 讞诇讘 诪讘谉 砖转讬诐 注砖专讛 讜注讚 砖诪谞讛 注砖专讛 砖谞讛 谞注砖讛 讙讚讜诇 住专讬住 诇诪驻专注 讜讞讬讬讘 拽专讘谉 讜讻讘专 讘讬讗专谞讜 讘诪拽讜诪讜 砖砖诪讜注讛 讝讜 讘谞拽讘讛 谞讗诪专讛 砖讝诪谞讛 诪讬"讘 讜讻谉 砖诇讚注转 讘讬转 砖诪讗讬 谞讗诪专讛 砖讗诪专讜 砖讻诇 砖诇讗 讛讘讬讗 砖转讬 砖注专讜转 讜讛讜讗 讘谉 砖诪谞讛 注砖专讛 讛讜讗 讛住专讬住 讘讝讻专 讜讛讗讬诇讜谞讬转 讘谞拽讘讛 讛讗 诪讻诇 诪拽讜诐 诇讚注转 驻住拽 讻讱 讛讚讬谉 讘讝讻专 诪讬"讙 注讚 注砖专讬诐 讜讘谞拽讘讛 诪讬"讘 注讚 注砖专讬诐 讜讗诐 讻谉 讗祝 讘讗诪讛 讻谉 讜讛讗讬讱 讬注诇讛 注诇 讛讚注转 砖诇讗 诇爪讗转 注讚 砖谞爪讟专讱 诇讛讘讬讗讛 诇谞讜 诪谉 讛诪拽专讗 讻转讘讜 讙讚讜诇讬 讛诪驻专砖讬诐 砖诇讗 讗诪专讛 专讘 讗诇讗 讻砖讛讘讬讗 住讬诪谞讬 住讬专讜住 讘砖注转 讗讻讬诇转 讛讞诇讘 讜讗注驻"讬 砖讛讘讬讗 住讬诪谞讬 住讬专讜住 讗讬谞讜 住专讬住 讜讚讗讬 注讚 砖讬讛讬讛 讘谉 讬"讞 诇讚注转 讘讬转 砖诪讗讬 讗讜 讘谉 注砖专讬诐 诇讚注转 讘讬转 讛诇诇 讜诪讻诇 诪拽讜诐 住讜讙讬讗 砖诇 讬讘诪讜转 讗讬谞讛 诪讜讻专讞转 讻谉 讗诇讗 砖讗驻砖专 诇讬砖讘 讜诇驻专砖 讻讗谉 砖讛讜讗 住讘讜专 砖诇讗 讗诪专讛 专讘 讗诇讗 讘讚专讱 讝讛 讗讘诇 讝讜 讗转讛 诪驻专砖讛 砖诪讻专讛 讘讬"讜 讜注讚讬谉 诇讗 讛讘讬讗讛 住讬诪谞讬 讗讬诇讜谞讬转 注讚 讬"讝 讜讻讘专 讛讙讬注讜 注砖专讬诐 拽讜讚诐 砖砖 讜讛讬讬转讬 讗讜诪专 砖诇讗 转爪讗 注讚 砖讬讙讬注讜 砖砖 注讚 砖讘讗 讜诇讬诪讚 砖讛讗讬诇讜谞讬转 讬讜爪讗讛 讘讘讙专讜转 讜讻转讘讜 讙讚讜诇讬 讛诪驻专砖讬诐 砖诪砖注讛 砖谞讜诇讚讜 讘讛 住讬诪谞讬 讗讬诇讜谞讬转 讜讗讬诇讱 诪讬讛讗 讞讜讝专讬谉 诪注砖讬 讬讚讬讛 诇注爪诪讛 讜讙讚讜诇讬 讛讚讜专讜转 讻转讘讜 砖讗驻讬诇讜 诪讻专讛 讘讬"讗 讻砖讛讘讬讗讛 住讬诪谞讬 讗讬诇讜谞讬转 诇讬"讚 讗讜 诇讟"讜 讬讜爪讗讛 砖讗注"驻 砖讗讬谞讛 讗讬诇讜谞讬转 讜讚讗讬转 注讚 砖转讛讗 讘转 注砖专讬诐 诪讻诇 诪拽讜诐 讗讬谞讛 诪砖转注讘讚 讘讛 诪住驻拽 讜讞讝专 讜讛拽砖讛 讜诇讗 拽诇 讜讞讜诪专 讛讜讗 讜讻讜' 注讚 砖转讬专爪讛 诇注拽专 讝讘讬谞讗 讚讗讬诇讜谞讬转 注诇 讛讚专讱 砖讻转讘谞讜:



砖注讜专 讝讛 砖诇 注砖专讬诐 砖讻转讘谞讜 讘讛讘讗转 住讬诪谞讬 讗讬诇讜谞讬转 砖讛讬讗 讙讚讜诇讛 讜讻谉 诇讝讻专 讘住讬诪谞讬 住讬专讜住 注拽专 注谞讬谞讜 讘诪住讻转 谞讚讛 驻专拽 讚讜驻谉 讜讻诇诇 讛注谞讬谉 讛讜讗 砖讛谞拽讘讛 谞拽专讗转 拽讟谞讛 注讚 砖转讬诐 注砖专讛 砖谞讛 讜讬讜诐 讗讞讚 讜讛讝讻专 谞拽专讗 拽讟谉 注讚 砖诇砖 注砖专讛 砖谞讛 讜讬讜诐 讗讞讚 讜讗驻讬诇讜 讛讘讬讗讜 讻诪讛 砖注专讜转 讘转讜讱 讝诪谉 讝讛 讛专讬 讛谉 砖讜诪讗 讛讙讬注讜 讻诇 讗讞讚 诇驻专拽谉 讜讛讘讬讗讜 砖转讬 砖注专讜转 讛讝讻专 谞拽专讗 讙讚讜诇 诇讻诇 讚讘专 讜讛谞拽讘讛 谞拽专讗转 谞注专讛 注讚 砖转讻诇讛 砖砖讛 讞讚砖讬诐 讜诪砖诐 讜诪注诇讛 谞拽专讗转 讘讜讙专转 讛讙讬注讜 诇驻专拽谉 讜诇讗 讛讘讬讗讜 砖转讬 砖注专讜转 讘讗砖讛 诪讬讛讗 讬砖 诇讛 讛专讘讛 住讬诪谞讬谉 诪诇诪注诇讛 砖谞拽专讗讬谉 住讬诪谉 讛注诇讬讜谉 讜讛谉 砖诪谞讛 讻诪讜 砖讛转讘讗专讜 讘诪住讻转 谞讚讛 讜讻诇 砖讘讗讜 讻诇诐 讗注"驻 砖诇讗 讛讘讬讗讛 砖转讬 砖注专讜转 砖讛谉 住讬诪谉 讛转讞转讜谉 讚谞讬谉 讗讜转讛 讘讙讚讜诇讛 砖讗讬 讗驻砖专 诇讘讬讗转 讻诇诐 讘诇讗 住讬诪谉 讛转讞转讜谉 讜讜讚讗讬 讻讘专 讘讗 讜谞砖专 讗讘诇 讗诐 讘讗讜 诪拽爪转谉 讛讜讗讬诇 讜转讞转讜谉 讗讬谉 讻讗谉 讛专讬 讝讜 谞注专讛 讜拽讟谞讛 讜讚谞讬谉 讘讛 诇讛讞诪讬专 讛讗 讻诇 砖诇讗 讛讘讬讗讛 诇讗 注诇讬讜谉 讜诇讗 转讞转讜谉 讗驻讬诇讜 谞专讗讜 诇谞拽讘讛 住讬诪谞讬 讗讬诇讜谞讬转 讜诇讝讻专 住讬诪谞讬 住讬专讜住 讛专讬 讛谉 讘拽讟谞讜转诐 注讚 注砖专讬诐 讜讗诐 讻砖讛讙讬注讜 诇注砖专讬诐 讛讘讬讗讜 砖转讬 砖注专讜转 谞注砖讛 讛讗讬砖 讙讚讜诇 讜讛谞拽讘讛 谞注专讛 砖砖讛 讞讚砖讬诐 讜讗讞专 讻讱 讘讜讙专转 讛讙讬注讜 诇注砖专讬诐 专"诇 砖谞讻谞住讜 砖诇砖讬诐 讬讜诐 诇砖谞转 讛注砖专讬诐 讜诇讗 讛讘讬讗讜 砖转讬 砖注专讜转 讗诐 谞专讗讜 讘讗砖讛 住讬诪谞讬 讗讬诇讜谞讬转 讛专讬 讛讬讗 讙讚讜诇讛 讜讗诐 诇讗 谞专讗讜 讘讛 讛专讬 讛讬讗 拽讟谞讛 注讚讬谉 注讚 砖转讘讬讗 砖转讬 砖注专讜转 讗讜 注讚 砖转讙讬注 诇专讜讘 砖谞讜转讬讛 讜讛讜讗 砖诇砖讬诐 讜讞诪砖 砖谞讛 讜讬讜诐 讗讞讚 讜诪砖讛讙讬注讛 诇讝诪谉 讛讝讛 讗注"驻 砖诇讗 谞专讗讛 讘讛 住讬诪谉 砖诇 讗讬诇讜谞讬转 讛专讬 讛讬讗 讙讚讜诇讛 讜谞拽专讗转 讗讬诇讜谞讬转 讜讻谉 讘讝讻专 诇住讬诪谞讬 住讬专讜住 讜讻诇 砖讻转讘谞讜 讘谞拽讘讛 住讬诪谞讬 讗讬诇讜谞讬转 诇讗 诪爪讬谞讜 砖转讛讗 讙讚讜诇讛 讜讚讗讬转 讗诇讗 讘讻诇诐 讗讘诇 讘拽爪转诐 诇讗 谞转讘专专 讜讛专讬 讝讛 住驻拽 讜讚谞讬谉 讘讜 诇讛讞诪讬专 讜讘讝讻专 诪讬讛讗 讗诐 谞专讗讛 讘讜 讗祝 讗讞讚 诪住讬诪谞讬 住讬专讜住 讜诇讗 讛讘讬讗 砖注专讜转 讘讝拽谞讜 讛专讬 讛讜讗 讙讚讜诇 讜讚讗讬 讛讗 讗诐 讛讘讬讗 砖注专讜转 讘讝拽谉 讗讬谞讜 谞注砖讛 讙讚讜诇 讗诇讗 讘讻诇诐 讻诪讜 砖讘讬讗专谞讜 讘驻专拽 讛注专诇 讜讗诐 诇讗 谞专讗讛 讘讜 讗驻讬诇讜 讗讞讚 讛专讬 讛讜讗 拽讟谉 注讚 砖讬讘讬讗 砖转讬 砖注专讜转 讗讜 砖讬讙讬注 诇专讜讘 砖谞讜转讬讜 讜诪砖讬讙讬注 诇专讜讘 砖谞讜转讬讜 讛专讬 讝讛 住专讬住 讜谞拽专讗 讙讚讜诇 讗祝 讘诇讗 砖讜诐 住讬诪谉 住讬专讜住 讜住讬诪谞讬 住讬专讜住 讜讗讬诇讜谞讬转 讻讘专 驻讬专砖谞讜诐 讘讗专讻讛 讘驻专拽 讛注专诇 讘住讜讙讬讬转 讛诪砖谞讛 讛专讘讬注讬转 讝讛讜 讻诇诇 讛注谞讬谉 讗诇讗 砖讬砖 讘讚讬谉 讝讛 注讜讚 转谞讗讬诐 讗讞专讬诐 讜讗祝 拽爪转 诪驻专砖讬诐 讻转讘讜 讘拽爪转 注谞讬谞讬诐 讗诇讜 讚专讱 讗讞专转 讜讘诪拽讜诪讜 讬转讘讗专 讘注"讛:





转讜住驻讜转 专讗"砖

讘讛驻专转 谞讚专讬诐 诪讬讛讗 谞驻拽讗 诇讛 诪专砖讜转讬讛 讛"讛 讚讛讜讬 诪爪讬 诇诪讬诪专 诇注谞讬谉 转专讜诪讛 讗诐 讛讬讗 讘转 讻讛谉 砖谞转讗专住讛 诇讬砖专讗诇 讻讚转谞谉 讘讬讘诪讜转 驻' 讗诇诪谞讛 讚讗讬专讜住讬谉 驻讜住诇讬谉:



讝专注 驻住讜诇*(诇"诇 拽专讗 讚讘谞讬 讘谞讬诐 讛专讬 讛谉 讻讘谞讬诐 转讬转讬 诪拽"讜 讜诪讛 讝专注 讻砖专 砖讗讬谞讜 诪讜讻诇 诪砖讜诐 讘讬讗讛 驻讜住诇 诪砖讜诐 讝专注 讝专注 驻住讜诇 砖驻讜住诇 诪砖讜诐 讘讬讗讛 讗讬谞讜 讚讬谉 砖驻讜住诇 诪砖讜诐 讝专注 讜讻"转 讗讬讻讗 诇诪讬驻专讱 注讘讚 讬讜讻讬讞 砖讛讜讗 驻讜住诇 诪砖讜诐 讘讬讗讛 讜讗讬谞讜 驻讜住诇 诪砖讜诐 讝专注 讻讚讗讬' 讘驻' 讗诇诪谞讛 诇讻"讙: 诪讬讚讬 讝专注 讻砖专 讻转讜' 讘拽专讗 讛转谞讬讗 讻转讬讘 诪谞讗 转讬转讬 诇诪注讜讟讬 讝专注 驻住讜诇 讚讗爪讟专讬讱 拽' 诇专讘讜讬讬 讗诇讗 诪住转讘专讗 讚转谞讗 诪诪砖诪注讜转讬' 讚拽专讗 拽讗 诪砖诪注 诇讬讛 讗讬谉 诇讬 讗诇讗 讝专注 讻砖专 讚讝专注 讗讬谉 诇讛 诪讬讜讞住 讻诪讜讛 诪砖诪注 讝专注讛 专讗讜讬 诇讬谞砖讗 讻诪讜讛 诇讻讛讜谞讛 讝专注 驻住讜诇 砖驻讜住诇 诇讻讛讜谞讛 诪谞讬谉 讜讻讜' 讛专诪"讛 讝"诇:) 诪谞诇谉 讘讝专注 讝专注讛 驻住讜诇 拽讗诪专 讻讬讜谉 砖谞讘注诇讛 诇驻住讜诇 驻住诇讜讛:



诪讗谉 讘诇注诐 讜诪讗谉 讬讘诪讬 驻砖讟讬讛 讚拽专讗 诇砖讜谉 诪讬讗讜谉 诪讙讝专转 诪诪讗谉 讜转诇诪讜讚讗 讚专讬砖 诪讗谉 讻诪讜 诪讘诇讬 讞驻抓 讘诇注诐 讜讬砖 诇讬转谉 讟注诐 讚诇讗 诪砖诪注 诇讬讛 诇砖讜谉 诪讬讗讜谉 诪讚诇讗 讻转讬讘 诪讬讗谉 讘讬讜"讚 讻诪讜 谞讬讗专 讘拽讚砖讜:



讗讘诇 诪注砖讛 讬讚讬讛 讚拽讗 讟专讞讛 讘讛讜 讜诪讛讗讬 讟注诪讗 讙讜驻讬讛 诇讗 讙诪专讬' 诪注砖讛 讬讚讬讛 诪讘讜砖转 讜驻讙诐 讗注驻"讬 砖谞爪讟注专讛 讘讘讜砖转 讜驻讙诐 讜注讜讚 讻讬讜谉 讚诪拽讬讚讜砖讬讛 诇讗 讙诪专讬' 诪讘讜砖转 讜驻讙诐 谞诪讬 诇讗 讬诇驻讬' 讚讗讬谞讛讜 讙讜驻讬讬讛讜 讘拽讬讚讜砖讬 转诇讜 讟注诪讬讬讛讜 讚讗讬 讘注讬 诪住专 诇讛 讜讻讜':*(讜讗注"讙 讚诇讗 讚诪讜 诇讛讚讚讬 诇讗 讘注谞讬讬谞讗 讜诇讗 讘讚拽讚讜拽 讚讬讬拽 诪砖讜诐 讚转专讜讜讬讛讜 讗诇"祝 讚拽专讗 讘爪讬专讬 谞讬谞讛讜 讜讛"拽 讜讛讗 讻诪讛 讬讜讚讬谉 讚讛讜讜讬讬谉 注讬拽' 讜讝讬诪谞讬谉 讻转讬讘谉 讞住专讬诐 讛"谞 诪讚讛讜讛 住讙讬 诇诪讻转讘 讗讬谉 诇讛 讜讻转讘 讘讬讜"讚 砖"诪 诇讚专砖讗 讗转讬 讛专诪"讛 讝"诇:)



讗讘诇 拽讬讚讜砖讬' 讚诪注诇诪讗 拽讗 讗转讜 诇讛 讛讗 讚讗诪专讬' 讘驻专拽 谞注专讛 讚诪爪讬讗转讛 讛讜讬 诇讗讘讬讛 诪砖讜诐 讗讬讘讛 讗诪讗讬 诇讗 讬诇驻讬' 诪拽讬讚讜砖讬' 讚诪注诇诪讗 拽讗 讗转讬 讜讬"诇 讚拽讬讚讜砖讬' 讜诪注砖讛 讬讚讬讛 讚讬谉 讛讜讗 砖讬讛讬讜 诇讗讘 砖讛讜讗 谞驻住讚 注诇 讬讚讬讛谉 诪注砖讛 讬讚讬讛 讚拽讗 诪讬转讝谞讗 诪讬谞讬讬讛讜 拽讬讚讜砖讬' 砖注诇 讬讚讬讛谉 诪转讞诇转 诇爪讗转 诪专砖讜转讜 讜注讜讚 讚诪转专爪讛 诇讝讜谞讛 注诇 诪注砖讛 讬讚讬讛 讜注诇 拽讬讚讜砖讬' 砖讬讝讻讛 讘讛诐 讗讘诇 注诇 诪爪讬讗转讛 讗讬谞讜 住讜诪讱 讻诇诇:



讜讬爪讗讛 讞谞诐 讗诇讜 讬诪讬 讘讙专讜转 讜诇讬讜爪讗讛 讘砖砖 诇讗 讗讬爪讟专讬讱 拽专讗 讚谞驻拽讗 诇谉 诪讚讻转讬讘 讻讬 讬诪讻专 诇讱 讗讞讬讱 讛注讘专讬 讗讜 讛注讘专讬讛:



讜讗谞讬 讗讜诪专 拽谞讜讬 拽谞讬谉 注讜诇诐 讗讬谞讜 讗讜讻诇 拽谞讬谉 砖谞讬诐 诇讗 讻"砖, 讛拽' 讛专讬讘"讗 讗诪讗讬 诇讗 驻专讬讱 诪讛 诇谞专爪注 砖讻谉 讗讬谞讜 注讜讘讚 诇讗 讗转 讛讘谉 讜诇讗 讗转 讛讘转 讜转讬' 专讘讬谞讜 诪讗讬专 讚讜讚讗讬 讗讬 讛讜讛 讻转讬讘 讘讛讚讬讗 谞专爪注 诇讗 讬讗讻诇 讘讜 诇讗 讛讜讛 诪爪讬谞谉 诇诪讬讙诪专 砖讻讬专 诪讬谞讬讛 讚讗讬讻讗 诇诪讬驻专讱 讻讚驻专讻讬' 讗讘诇 讛砖转讗 讚讻转讬讘 转讜砖讘 讜诇讗 讬讚注讬谞谉 讘诪讗讬 讗讬讬专讬 讬砖 诇谞讜 诇讛注诪讬讚讜 讘诪讗讬 讚诪住转讘专 讟驻讬 砖讛讜讗 转讜砖讘 讗爪诇 谞专爪注 讻讛谉 讜诪住转诪讗 谞专爪注 讛讜讬 讟驻讬 诪砖讻讬专 讜讻讬讜谉 讚讗驻拽讬讛 讘诇砖讜谉 转讜砖讘 讜诇讗 讻转讘 谞专爪注 讘讛讚讬讗 讗诇诪讗 砖讘讗 诇讛砖诪讬注谞讜 诇讬转谉 讟注诐 诇讚讘专讬讜 讗注驻"讬 砖讛讜讗 诪讬讜砖讘 讗爪诇讜 诇讝诪谉 讗专讜讱 讜讗讬谉 诇讜 讝诪谉 拽讘讜注 诇讬爪讬讗转讜 讗驻"讛 讗讬谞讜 讞砖讜讘 讻拽谞讜讬 诇讜 砖讬讗讻诇 讘转专讜诪讛 讜讻"砖 砖讻讬专 讜讛砖转讗 诇讬讻讗 诇诪讬驻专讱 诪讬讚讬:



诇讗 谞爪专讻讛 讗诇讗 诇讘讙专 讚讗讬诇讜谞讬转 讜讗"转 讗"讻 诪谞"诇 讚转讬驻讜拽 讘谞注专讜转 讗讬诪讗 讞讚 诇讘讙专 讚注诇诪讗 讜讞讚 诇讘讙专 讚讗讬诇讜谞讬转 讜讬"诇 讚讗讬 诇讗讜 诪砖讜诐 讚讬讜爪讗讛 讘谞注专讜转 诇讗 讛讬讬谞讜 诪讞诇拽讬' 讘讬谉 讘讙专 讚讗讬诇讜谞讬转 诇讘讙专 讚注诇诪讗 讜讗"转 转谞讗 讚讘专讬讬转讗 讛讜"诇 诇诪讬谞拽讟' 讘专讬砖' 讗诇讜 讬诪讬 谞注专讜转 讜拽专讗 讬转讬专讗 诇讘讙专 讚讗讬诇讜谞讬转 讜讬"诇 诪砖讜诐 讚诇驻讜诐 专讬讛讟讗 诪住转讘专 诇讗驻讜拽讬 讬诪讬 讘讜专讜转 讘专讬砖讗 讜注讜讚 诪砖讜诐 讗讬谉 讻住祝 爪专讬讱 诇讗讜拽诪讬 诇讬诪讬 谞注专讜转 讚讬砖 讻住祝 诇讗讚讜谉 讗讞专 讛讬讬谞讜 讘讬诪讬 谞注专讜转 讚讗讬谉 讛讗讘 讝讻讗讬 讘拽讬讚讜砖讬 讘转讜 讘讜讙专转:



讘讙专讜转 砖诪讜爪讬讗讛 诪专砖讜转 讛讗讘 讗讬谞讜 讚讬谉 砖诪讜爪讬讗讛 诪专砖讜转 讗讚讜谉. 讜讗"转 诇讬诪讗 讞讜驻讛 转讜讻讬讞 砖诪讜爪讬讗讛 诪专砖讜转 讗讘 讜讗讬谞讛 诪讜爪讬讗讛 诪专砖讜转 讗讚讜谉 讜注讜讚 拽' 诇讬诪讗 诪讬转转 讛讗讘 转讜讻讬讞 砖诪讜爪讬讗讛 诪专砖讜转 讗讘 讜讗讬谞讛 诪讜爪讬讗讛 诪专砖讜转 讗讚讜谉 讚讛讗 专"诇 讚讗诪专 诇拽诪谉 讘驻讬专拽讬谉 (讚祝 讬"讜) 讚诪讬转转 讛讗讘 诪讜爪讬讗讛 诪专砖讜转 讗诪讜谉 讗讬转讜转讘. 讜讬"诇 讚诪讛 诇讞讜驻讛 讜诪讬转转 讛讗讘 砖讻谉 诇讗 谞砖转谞讛 讛讙讜祝 转讗诪专 讘住讬诪谞讬诐 讜讘讙专讜转 砖谞砖转谞讛 讛讙讜祝:



讚诇讗 讗转讬讗 住讬诪谞讬 谞注专讜转 诇讗 诇讛讜讬 讝讘讬谞讬讛 讝讘讬谞讬, 讜讗"转 讜讛讬讗讱 谞讚注 讘拽讟谞讜转 砖诇讗 转讘讬讗 住讬诪谞讬 谞注专讜转 讚住讬诪谞讬 讗讬诇讜谞讬转 讛讬讬谞讜 讻砖讛讬讗 讘转 注砖专讬诐 讜诇讗 讛讘讬讗讛 砖转讬 砖注专讜转 讻讚讗讬转讗 讘驻' 讛注专诇 讜讗注驻"讬 砖讬砖 住讬诪谞讬 讗讬诇讜谞讬转 砖讗驻砖专 诇讛讻讬专 讘拽讟谞讜转 讻讙讜谉 讛讱 住讬诪谉 讚拽讜诇讛 注讘讛 讗讜 砖讗讬谉 诇讛 砖讬驻讜诇讬 诪注讬诐 讛讗 讗诪专讬' 住讬诪谞讬 住专讬住 注讚 砖讬讛讗 讘讻讜诇谉 讜诪住转诪讗 讛"讛 讘讗讬诇讜谞讬转 讜讬"诇 讚讛"拽 诇讗 谞讛讜讬 讝讘讬谞讬' 讝讘讬谞讬 讜爪专讬讱 讛讗讚讜谉 诇讛讞讝讬专 诪注砖讛 讬讚讬讛 讜讙诐 讗讬谉 讘讛 讚讬谉 讬讬注讜讚 讗诐 讬讬注讚讛:





转讜住驻讜转 专"讬 讛讝拽谉

讚讻讜讜转讛. 讚讗讚讜谉 讗讬谉 讻住祝 诇讗讚讜谉 讝讛 讗讘诇 讬砖 讻住祝 诇讗讞专:



诇讗 谞驻拽讗 诪专砖讜转 讛讗讘 注讚 砖转讻谞住 诇讞讜驻讛 讜讗诪讛 谞驻拽讗 诪专砖讜转 讗讚讜谉 诇讙诪专讬. 讜诪砖谞讬 诇注谞讬谉 讛驻专转 谞讚专讬讛 讬讜爪讗讛 诪专砖讜转讜 注诇 讬讚讬 讛拽讚讜砖讬谉 讚诪注讬拽专讗 讗讘 诪驻专 讜诪砖拽讚砖讛 讗讬谞讜 诪驻专 讗诇讗 讘砖讜转驻讜转 讛讘注诇:



讗讬爪讟专讬讱 诇诪讻转讘 转专讜讬讬讛讜 诇讛砖诇讬诐 讚讬谉 拽讚讜砖讬 讻住祝:



讚讬讚讛 讛讜讜 讚诪讻讬 讬拽讞 诇讗 讙诪专讬谞谉 讗诇讗 砖讛讗讬砖 谞讜转谉 讻住祝 转"诇 讜讬爪讗讛 讜讛讬转讛 讚讙诪专讬谞谉 讗讘诇 讬砖 讻住祝 诇讗讚讜谉. 讜诪讜讬爪讗讛 讞谞诐 讞讝讬谞讗 讚讛讬讻讗 讚讬讛讬讘 讗讬讛讜 诇讚讬讚讛 讛讜讬 讚讗讘 讗讘诇 诇讗 诪爪讬转 诇诪讬诪专 讚讗讬 讗讬讛讬 讬讛讘讛 诇讚讬讚讬讛 讛讜讜 拽讚讜砖讬 转"诇 讻讬 讬拽讞 讗讬砖 砖讛讗讬砖 诇讜拽讞 讜谞讜转谉 讻住祝:





转讜住驻讜转 专讬"讚

诇讗 谞爪专讻讛 讗诇讗 诇注讬拽专 讝讘讬谞讬 讚讗讬讬诇谞讬转 驻讬' 讛诪讜专讛 砖讛讗讬讬诇讜谞讬转 谞诪讻专转 讘拽讟谞讜转讛 讻砖讗专 讘谞讜转. 讜讗讬 拽砖讬讗 讜诪讗谉 诇讬诪讗 诇谉 讘拽讟谞讜转讛 砖转讛讗 讗讬诇讜谞讬转 讚住讚"讗 砖诇讗 转讬诪讻专 讜讛诇讗 讗讬谉 讛讗讬讬诇讜谞讬转 谞讬讻专转 讗诇讗 诪讱' 砖谞讬诐 讜诇诪注诇讛 讗讝 讜讚讗讬 讗讬谞讛 谞诪讻专转. 转砖讜讘' 讛讬讻讗 讚谞诪讻专讛 讘注讜讚讛 拽讟谞讛 砖谞讛 讗讜 砖转讬诐 拽讜讚诐 诇讻' 砖谞讛 讜讛讙讬注讜 讻' 砖谞讬诐 讜讛讜讞讝拽讛 讗讬讬诇讜谞讬转 讜讛讬讗 讬讜爪讗讛 诪专砖讜转 讗讚讜谉 讛"讗 讻讬讜谉 讚诇讗 讘讗讛 诇讻诇诇 谞注专讜转 讗讬讙诇讗讬 诪讬诇转讗 诇诪驻专注 砖诇讗 讛讬讛 诪讻专讛 诪讻专 讜讗讬谞讛 讬讜爪讗讛 讘讞谞诐 讗诇讗 诪讞讝专转 诇讜 讻诇 讛讚诪讬诐 砖谞转谉 讘讛 讜诪谞讻讛 诇讛 砖讻专 驻注讜诇转讛 砖注讘讚讛 讗爪诇讜 讻砖讻讬专 讬讜诐 讚讛讬讻谉 讗诪专讛 转讜专讛 砖转爪讗 讞谞诐 讜讗讬谞讛 诪讞讝专转 诇讜 讻诇讜诐 讚讜拽讗 讘谞注专讛 砖讛讬讛 诪讻专讛 诪讻专 讗讘诇 讝讜 砖讗讬谉 诪讻专讛 诪讻专 转爪讗 诪拽"讜 讗讘诇 诇讗 讘讞谞诐 诇讛讻讬 讗讬爪讟专讱 拽专讗 诇讜诪专 砖讬砖 讘讛 讚讬谉 诪讻专 讜讬讜爪讗讛 讘讞谞诐 讜讻诇 讛讚诪讬' 砖谞转谉 讘讛 注讜诇讬谉 诇讜 讘讗讜转讜 讝诪谉 诪讜注讟 砖注讘讚转讜:





诪讛专砖"讗 - 讞讬讚讜砖讬 讛诇讻讜转

讙诪专讗 讗诐 讻谉 诇讬诪讗 拽专讗 讗谉 讻住祝 诪讗讬 讗讬谉 讻住祝 讻讜' 讘注专讜讱 讘注专讱 讗谉 驻讬' 诪讚讻转讬讘 拽专讗 讗讬谉 讘讬讜"讚 讜诇讗 讻转讬讘 讗谉 讞住专 讘诇讗 讬讜"讚 讚专砖讬谞谉 诇讬讛 诇讗讜 讜讛谉 讗讬谉 讻住祝 诇讗讚讜谉 讻讜' 讬砖 讻住祝 诇讗讚讜谉 讻讜' 注讻"诇 注"砖:


转讜住' 讘讚"讛 讬爪讬讗讛 讚讻讜讜转讛 讻讜' 讗诐 讛讬讛 砖诐 讻住祝 讗讝 讛讬讛 谞讜转谉 诇讗讚讜谉 砖讬爪讗讛 诪诪谞讜 讻讜' 注讻"诇 专"诇 讗诐 讛讬讛 砖诐 讻住祝 讘拽讟谞讜转讛 拽讜讚诐 砖讬讜爪讗转 讘谞注专讜转 讛讬讛 谞讜转谉 讛讻住祝 讘驻讚讬讜谉 讙专注讜谞讛 诇讗讚讜谉 砖讬讜爪讗讛 诪诪谞讜 讻讱 讻砖讬讜爪讗讛 诪专砖讜转 讗讘讬讛 注"讬 讗讬专讜住讬谉 讘谞注专讜转 讛讻住祝 诇讗讘 砖讬讜爪讗讛 诪专砖讜转讜 讜讻谉 驻讬专砖 专砖"讬 讘驻专拽 谞注专讛 讘砖诐 讛砖讗诇转讜转 讜诇驻讬 讝讛 讬爪讬讗讛 讚讻讜讜转讛 讛讬讬谞讜 诇注谞讬谉 砖讛讻住祝 讛讜讗 诇诪讬 砖讬讜爪讗讛 诪诪谞讜 讗讘诇 诇注谞讬谉 谞注专讜转 诇讗 讛讜讛 讚讻讜讜转讛 讚讘谞注专讜转 诇讬讻讗 讻住祝 讻诇诇 诇讗讚讜谉 砖讬讜爪讗讛 诪诪谞讜 讘住讬诪谞讬谉 讗讘诇 诇驻讬专讜砖 专"讞 诇讗 诪讚诪讛 诇讛讜 讗诇讗 诇注谞讬谉 讚讗讬讬专讬 讘讬诪讬 谞注讜专讬诐 讜讗讬谉 讻住祝 诇讗讚讜谉 诪诪砖 讚谞注专讛 讬讜爪讗讛 讘住讬诪谞讬谉 讜讗讛讗 拽讗诪专讬 讚讻谉 诪砖诪注 诇砖讜谉 讛拽讜砖讬讗 讚驻专讬讱 讜讛讗 诇讗 讚诪讬讗 讻讜' 讚讛讬讬谞讜 讻驻讬专讜砖诐 讚诪讚诪讛 诇讛讜 诇注谞讬谉 讚讬谞讗 讚讻诪讜 讘讗诐 讛讬讛 砖诐 讻住祝 讛讬讛 诇讗讚讜谉 讻谉 讘拽讬讚讜砖讬谉 讛讻住祝 诇讗讘讬讛 砖讬讜爪讗讛 讙诐 讻谉 诪诪谞讜 讗讘诇 诇驻讬专讜砖 专"讞 拽砖讛 讜诪讗讬 拽讜砖讬讗 讜讛讗 诇讗 讚诪讬讗 讻讜' 讚讛讬讬谞讜 诇注谞讬谉 讚讬谞讗 讚讬爪讬讗转 专砖讜转 讚讛讗 讜讚讗讬 诇注谞讬谉 讚讬谞讗 诇讗 诪讚诪讛 诇讛讜 讻诇诇 讗诇讗 诇注谞讬谉 讚讘讬诪讬 谞注专讜转 讛讜讗 诪讚诪讛 诇讛讜 讗讘诇 讗讬谉 诇驻专砖 讜讻谉 诪砖诪注 诇砖讜谉 讛拽讜砖讬讗 讚讛讬讬谞讜 拽讜砖讬讗 讚诇注讬诇 讜讗讬诪讗 诇讚讬讚讛 讻讜' 讚讛讗 诪诇转讗 讚驻砖讬讟讗 讛讜讗 讚讻讘专 讻转讘讜 讝讛 讚住讜讙讬讗 诇讗 诪砖诪注 讻诇诇 砖讛讜讗 爪专讬讱 诇诇诪讜讚 讚讘讬讜诐 谞注专讜转 讗讬讬专讬 讻讜' 讜砖诪注转讬 讬砖 诪讙讬讛讬诐 讜讻谉 诪砖诪注 诇砖讜谉 讛拽讜谞讟专住 讜谞讻讜谉 讛讜讗 讚驻讬' 讛拽讜谞讟专住 讘砖诪注转讬谉 诪砖诪注 讜讚讗讬 讻驻讬' 讝讛 讜讻诪讜 砖驻讬专砖 讘驻专拽 谞注专讛 讘砖诐 讛砖讗诇转讜转 讚诇讗讜 诇注谞讬谉 讬诪讬 谞注讜专讬诐 诪讚诪讛 诇讛讜 讗诇讗 诇注谞讬谉 讚讬谞讗 砖讛讻住祝 诇讬讜爪讗讛 诪诪谞讜 讛讙诐 砖诇讗 讛讝讻讬专 讘驻讬专讜砖讜 讗诐 讛讬讛 砖诐 讻住祝 诇讗讚讜谉 讛讬讛 诪"诪 讛讜讗 讘讻讞 讛诪讗诪专 砖驻讬' 讗讬谉 讻住祝 诇讗讚讜谉 讚谞驻拽讗 诪专砖讜转讬讛 讻讜' 讚讛讬讬谞讜 讚谞驻拽讗 诪专砖讜转讬讛 讘住讬诪谞讬谉 讗讘诇 讗诐 讛讬讛 砖诐 讻住祝 拽讜讚诐 住讬诪谞讬谉 讛讬讛 诇讗讚讜谉 讜讚讜"拽:


讘讚"讛 讜讬爪讗讛 讞谞诐 讻讜' 讜讗"转 讘专讬砖讗 讛"诇 诇诪谞拽讟 讗诇讜 讬诪讬 谞注专讜转 讻讜' 注讻"诇 讜谞专讗讛 诪砖讜诐 讚诪砖诪注 诇讛讜 讚讘讻讛"讙 讬砖 诇诪谞拽讟 诪诇转讗 讚爪专讬讻讗 讟驻讬 讘专讬砖讗 讻诪讜 讘转讜砖讘 讜砖讻讬专 讚谞拽讬讟 转讜砖讘 砖讛讜讗 拽谞讬谉 注讜诇诐 讘专讬砖讗 讜专砖"讬 砖驻讬' 讜诪讗讞专 砖谞讻转讘讜 砖谞讬讛诐 诪砖诪注讜转讗 讚谞专爪注 诪转讜砖讘 讗转讬讗 讻讜' 讗讬谉 讝讛 诪住驻讬拽 讚诪"诪 讗诪讗讬 谞拽讟 讛拽专讗 转讜砖讘 讘专讬砖讗 讗讬 诇讗讜 讚讻谉 讚专讱 讛讻转讜讘 讘讻讛"讙 诇诪谞拽讟 讘专讬砖讗 诪讬诇转讗 讚爪专讬讻讗 讟驻讬 讜专砖"讬 讘讞讜诪砖 驻讬' 讘讛讬驻讱 讛讘专讬讬转讗 讚诪讬讬转讬 讛讻讗 讜讬爪讗讛 讞谞诐 讗诇讜 讬诪讬 谞注专讜转 讜讗讬谉 讻住祝 诇讬诪讬 讘讙专讜转 讜讻转讘 讛专讗"诐 注诇 讚讘专讬讜 讚讘讘专讬讬转讗 讗讬诇讜 诇讗 谞讗诪专 讗诇讗 讜讬爪讗讛 讞谞诐 拽讗诪专 讻讜' 讗讘诇 专砖"讬 讚讜专砖 讘' 讛诪拽专讗讜转 诇驻讬 诪讛 砖讛谉 讻讘专 谞讻转讘讜 讻讜' 注讻"诇 讜讛讗专讬讱 注"砖 讜讗讬谉 讻诇 讝讛 诪住驻讬拽 诇诪讛 砖讬谞讛 讜讛驻讱 专砖"讬 讚讘专讬 讛讘专讬讬转讗 讙诐 讗诐 讚专讱 讛讘专讬讬转讗 讗讬诇讜 诇讗 谞讗诪专 拽讗诪专 讜诇诪谞拽讟 讘专讬砖讗 讚讘专 讛驻砖讜讟 讟驻讬 讗诪讗讬 诇讗 谞拽讟 讻谉 讘讻讛"讙 讙讘讬 转讜砖讘 讜砖讻讬专 讙诐 谞注诇诐 诪诪谞讜 讚讘专讬 讛转讜住驻讜转 讚讛讻讗 讚诪讜讻讞 诪讚讘专讬讛诐 讚讗讬 诇讗讜 诪砖讜诐 讚专砖讗 讚讬砖 讻住祝 诇讗讚讜谉 讗讞专 讻讜' 讛"诇 诇诪谞拽讟 讗诇讜 讬诪讬 谞注专讜转 讘专讬砖讗 讚讛讜讗 诪诇转讗 讚爪专讬讻讗 讜讘讝讛 谞讬讞讗 驻专砖"讬 讘讞讜诪砖 砖诇讗 讛讘讬讗 讛讱 讚专砖讗 讚讬砖 讻住祝 诇讗讚讜谉 讻讜' 讚讗讬谞讜 拽专讜讘 诇驻砖讜讟讜 诇讻讱 驻讬' 讘' 讛诪拽专讗讜转 讻讚专讻谉 诇诪谞拽讟 诪诇转讗 讚爪专讬讻讗 讘专讬砖讗 讻诪讜 讘转讜砖讘 讜砖讻讬专 讜转讜 诇讗 诪讬讚讬:


讜讚注 注讜讚 砖讛专讗"诐 讻转讘 注讜讚 讘讝讛 砖讛讘专讬讬转讗 讚诪讻讬诇转讗 讙讘讬 讜讬爪讗讛 讞谞诐 讗讬谉 讻住祝 讗讬诇讜 诇讗 谞讗诪专 拽讗诪专 讛讬讬谞讜 讚诇讗 讻讗讘讬讬 讚诪讜拽讬 诇讛 诇讘讙专讜转 讚讗讬讬诇讜谞讬转 讗诇讗 讻专讘讛 讚诪讜拽讬 诇讛 讛讻讬 讜讛讜讗 转诪讜讛 讚讚讘专讬 专讘讛 讜讚讗讬 谞讚讞讬谉 讘讬谉 诇讗讘讬讬 讘讬谉 诇诪专 讘专 专讘 讗砖讬 讚诇讗 砖讬讬讱 讘讗 讝讛 讜诇讬诪讚 注诇 讝讛 讘讞讚 讙讜驻讗 讜谞专讗讛 讚讗讘讬讬 谞诪讬 住"诇 讚讘讙专 讚讗讬讬诇讜谞讬转 讛讜讛 拽"讜 诪谞注专讜转 讜讻讚拽讗诪专 诪专 讘专 专讘 讗砖讬 讗诇讗 讚诇讗 住"诇 讚讗转讗 诇注讬拽专 讝讘讬谞讗 讚讗讬讬诇讜谞讬转 讗诇讗 讻讚拽讗诪专 诇讬爪讬讗转 讘讙专 讚讗讬讬诇讜谞讬转 讜讛讗 讚拽讗诪专 讘讬讛 讚诇讗 转讬驻讜拽 讛讬讬谞讜 注"讬 谞注专讜转 讗讬 讛讜讛 讞讚 讙讜驻讗 讗讘诇 注"讬 讘讙专讜转 讚讗讬讬诇讜谞讬转 转讬驻讜拽 诪拽"讜 讚拽讗诪专 诪专 讘专 专讘 讗砖讬 讜住"诇 诇讗讘讬讬 诪诇转讗 讚讗转讬讗 讘拽"讜 讟专讞 讜讻转讘 诇讛 拽专讗 讻讚拽讗诪专 诇拽诪谉 讜讗转讬讗 砖驻讬专 讘专讬讬转讗 讚诪讻讬诇转讗 诇讚讘专讬 讗讘讬讬 讘驻砖讬讟讜转 讚讘讗 讝讛 讜诇讬诪讚 注诇 讝讛 讜转讜 诇讗 诪讬讚讬 讜讚讜"拽:





讞讻诪转 砖诇诪讛

讙诪' 讗讬谉 讻住祝 诇讗讚讜谉 讝讛 讻讜' 谞"讘 讜转讬诪讛 讗讬讱 谞诇诪讚 诪讬讜"讚 讚讗讬谉 讻住祝 讗讬谉 讻住祝 诇讗讚讜谉 讝讛 讜讛诇讗 讗讬谞讜 讚讜诪讛 讘诇诪讚 诇诪讗讬 讚诪讬讬转讬 专讗讬讛 诪讬谞讬讛 讚讛转诐 讚专砖讬谞谉 讗讬谉 诇讜 注讬讬谉 注诇讬讜 讜讻谉 诇注谞讬谉 讬专讜砖讛 讙讘讬 讗诐 讗讬谉 诇讜 讘谉 讚专砖讬谞谉 谞诪讬 讘讘讘讗 讘转专讗 注讬讬谉 注诇讬讜 讜诇讗 讗讬砖转诪讬讟 讘讻讜诇讛 转诇诪讜讚讗 诇诪讚专砖 诪谉 讛讬讜"讚 专讘讜讬讗 诪讗讞专 讚讘诇讗 讬讜"讚 谞诪讬 讛讜讗 诇砖讜谉 讗讬谉 注诇 讻谉 谞"诇 讚转诇诪讜讚讗 诇驻讜诐 专讬讛讟讗 拽讗诪专 讛讻讬 讗讘诇 讗谞讜 讬诇驻讬谞谉 诪讗谉 讻住祝 讬诪讬 讘讜讙专转 讜诪讬讜"讚 讚讗讬谉 讻住祝 讚专砖讬谞谉 谞诪讬 注讬讬谉 注诇讬讛 砖讘讻诇 注谞讬谞讬诐 转爪讗 讘诇讗 讻住祝 讗驻讬诇讜 讘讬诪讬 谞注专讜转 讜讗砖转讗专 讜讬爪讗讛 讞谞诐 诇诪讬讚拽 讜讬爪讗讛 讞谞诐 诪讗讚讜谉 讝讛 讗讘诇 诇讗 诪讗讚讜谉 讗讞专 讜诇驻讬 砖讘讗讬谉 讻住祝 谞讬讞讗 诇讬讛 诇诪讚专砖 讜诪讘讜专专 讬讜转专 讬诇讬祝 讛转谞讗 诪讗讬谉 讻住祝 讜讚讜"拽 谞"诇:


砖诐 谞驻拽讗 诇讛 讘谞注专讜转 讻讜' 讻爪"诇:


转讜住' 讘讚"讛 讝专注 驻住讜诇 讻讜' 谞"讘 讜诇"谞 诇驻专砖 讝专注 驻住讜诇 驻爪讜注 讚讻讛 讜讻专讜转 砖驻讻讛 讜讝讛讜 讬讜转专 诪住转讘专 讚讘注讬 专讬讘讜讬 诪驻住讜诇 诪诪砖 讚诪讗讬讝讛 讟注诐 讝专注 讻砖专 讬驻住讜诇 讜诇讗 讝专注 驻住讜诇 诇讗驻讜拽讬 驻爪讜注 讛"讗 诇讗 讬驻住讜诇 诪讗讞专 砖讗讬谞讜 专讗讜讬 诇讛讜诇讬讚 讜诇讛专讘讜转 讝专注 讗"讻 讛"讗 讚诇讗 诇讬讛讜讬 讘讻诇诇 讝专注 拽诪"诇 讜讚讜拽. 诪"诪 诪转谞讬' 讚讬讘诪讜转 讗讬讬专讬 诇讛讚讬讗 讘讝专注 讝专注讛 砖讛讜讗 诪诪讝专 注"砖:





专砖"砖

讙诪专讗 讜讛讗讬 讜讬爪讗讛 讞谞诐 讜讙讜' 诇讛讻讬 讛讜讗 讚讗转讗. 讻爪"诇. 讚讛讗 讚专砖讛 讚诇注讬诇 讛讜讗 诪讗讬谉 讻住祝:



砖诐 讝专注 讝专注讛 诇讗 讗讬爪讟专讬讱 拽专讗 讚讘"讘 讛"讛 讻讘谞讬诐. 注驻专砖"讬. 诇讻讗讜专讛 诪讜讻讞 诪讻诪讛 拽专讗讬 讚讘讝专注 谞讻诇诇 讚讜专讜转 注讜诇诐 讻诪讜 讜讗讬讘讛 讗砖讬转 讻讜' 讜讘讬谉 讝专注讱 讜讘讬谉 讝专注讛. 讜砖诪转讬 讗转 讝专注讱 讻注驻专 讛讗专抓 讻讜' 讙诐 讝专注讱 讬诪谞讛 讜爪"注:



专砖"讬 讚"讛 讘讗 讝讛 讜诇讬诪讚 注"讝. 诇转诇讜转 讬爪讬讗转讛 讘讜. 讻爪"诇:



专砖"讬 讚"讛 讚讻讬 谞诪讬 讻转讘 专讞诪谞讗. 诇驻讬讻讱 讻砖讻转讘讜 住转诐 讬"诇 讻讜'. 讻爪"诇:



转讚"讛 讘讙专讜转. 注讬' 诇拽诪谉 (讟讝) 讘住讜讙讬讗 讚专"诇 讗诪讛 讛注讘专讬讛 拽讜谞讛 讗"注 讘诪讬转转 讛讗讘 讜讻讜':





讛讙讛讜转 讬注讘"抓

讙诪壮 住讚"讗 讚诪转讬讗 住讬诪谞讬 谞注专讜转 讛讜讬 讝讘讬谞壮 讝讘讬谞讗 讚诇讗 诪转讬讗 讻爪状诇:


专砖"讬 讚"讛 转讜砖讘 讜讻讜壮 诇讗 讬讗讻诇 拽讚砖 讻爪"诇:





驻谞讬 讬讛讜砖注

转讜住驻讜转 讘讚"讛 讬爪讬讗讛 讚讻讜讜转讛 拽诪诪注讟 驻讬专砖 专讘讬谞讜 讞谞谞讗诇 讗祝 讻讗谉 谞注专讛 注讻"诇. 讜专砖"讬 讝"诇 讛讘讬讗 驻讬' 讝讛 讘讻转讜讘讜转 讚祝 诪"讜 讜讛拽砖讛 注"讝 讚讗讻转讬 讗讬诪讗 诇讚讬讚讛 讜讻转讘 讚讘诪住讻转 拽讬讚讜砖讬谉 驻讬专砖 诇砖讜谉 讝讛 讘拽讜砖讬 讜讻讗谉 讞讝专 讘讜 讜诇注谞"讚 讛讬讛 谞"诇 诇讬讬砖讘 砖讬讟转 专"讞 诇驻讬 诪讗讬 讚驻专讬砖讬转 诇注讬诇 讚讛讗 讚诪拽砖讛 诪注讬拽专讗 讜讗讬诪讗 诇讚讬讚讛 拽住"讚 讚讗讻转讬 讗讬爪讟专讬讱 拽专讗 讚讗讬谉 讻住祝 讗注"讙 讚注讬拽专 拽讬讚讜砖讬谉 讬诇驻讬谞谉 诪讻讬 讬拽讞 讗驻"讛 拽讬讚讜砖讬 拽讟谞讛 诪讬讛讗 诇讗 讬诇驻讬谞谉 诪讻讬 讬拽讞 讗讬砖 讗砖讛 讚讗砖讛 讛讬讬谞讜 讙讚讜诇讛 讜诪讗讬谉 讻住祝 讛讜讗 讚讬诇驻讬谞谉 诇拽讬讚讜砖讬 拽讟谞讛 诪砖讗"讻 注讻砖讬讜 讚诪住拽讬谞谉 讬爪讬讗讛 讚讻讜讜转讛 诪诪注讟 讚讛讬讬谞讜 谞注专讛 转讜 诇讗 诪爪讬谞谉 诇讛拽砖讜转 讜讗讬诪讗 诇讚讬讚讛 讚讗"讻 拽专讗 诇诪讗讬 讗讬爪讟专讬讱 讛讗 拽讬讚讜砖讬 谞注专讛 讬诇驻讬谞谉 诪讻讬 讬拽讞 讻谞"诇 讜讚讜"拽:


砖诐 讗"讻 谞讬讻转讜讘 专讞诪谞讗 讗谉 讻住祝 讻讜' 讜诪谞"诇 讚讚专砖讬谞谉 讛讻讬 讻讜'. 讜讗注"讙 讚讘讻诪讛 讚讜讻转讬 讻转讬讘 讗讬谉 诪诇讗 讜诇讗 讚专砖讬谞谉 诪"诪 讛讻讗 讚讻讜诇讛 拽专讗 讬转讬专讗 砖驻讬专 讛讜讬 诪爪讬 诇诪讬讻转讘 讗谉 讻住祝:


讘讗"讚 讻讙讜谉 讘专砖讜转 讗讚讜谉 讗诐 讛讬讛 砖诐 讻住祝 讻讜' 注讻"诇. 驻讬' 讚讗讬 诇讗讜 讚讙诇讬 拽专讗 讜讬爪讗讛 讞谞诐 讗"讻 讗驻讬诇讜 讘讬诪讬 谞注专讜转 讛讬转讛 爪专讬讻讛 诪讚讬谞讗 诇爪讗转 讘讙讬专注讜谉 讻住祝 讜诇讬转谉 讛讻住祝 诇讗讚讜谉 砖讬讜爪讗讛 诪专砖讜转讜 讜讻诪讜 讻谉 讘讬讜爪讗讛 诪专砖讜转 讗讘 讜诇讗 讬讚注转讬 诇诪讛 谞讚讞拽 诪讛专砖"讗 讝"诇 诇驻专砖 讚讗讬爪讗讛 讘拽讟谞讜转讛 拽讗讬 讜讻转讘 砖讻谉 诪讘讜讗专 讘诇' 专砖"讬 讘讻转讜讘讜转 讘砖诐 讛砖讗诇转讜转 讜诇讗讞专 讛注讬讜谉 诇讬转讗 砖诐 讜讝讛 砖讻转讘讜 讛转讜住驻讜转 讜讻谉 诪砖诪注 诇砖讜谉 讛拽讜谞讟专住 讛讬讬谞讜 讚驻讬专讜砖讜 讻讗谉 讻诪讜 砖诐 讘砖诐 讛砖讗诇转讜转 讜讝讜 讛讙讬专住讗 谞"诇 注讬拽专:


讙诪专讗 讜讗讬 讗砖诪注讬谞谉 诪注砖讛 讬讚讬讛 讚拽讗 诪讬转讝谞讗 诪讬谞讬讛. 讜讗注"讙 讚讗讬谉 讛讗讘 讞讬讬讘 讘诪讝讜谞讜转 讘转讜 诪讚讗讜专讬讬转讗 诪"诪 讻讬讜谉 讚讗讜专讞讗 讚诪讬诇转讗 讚拽诪讬转讝谞讗 诪讬谞讬讛 砖讚专讱 讛讗讘 诇讝讜谉 讗转 讘转讜 砖驻讬专 讗讬爪讟专讬讱 拽专讗 讜讻"讻 讛转讜住' 驻专拽 讛砖讜诇讞 讚祝 诪"讝 注"讘. 诪讬讛讜 谞"诇 诇讜诇讗 讚讘专讬 讛转讜住' 讚讛讻讗 讛"谞 讗讬 讗砖诪注讬谞谉 诪注砖讛 讬讚讬讛 诇讞讜讚 讛"讗 讚讜拽讗 讛讬讻讗 讚诪讬转讝谞讗 诪讬谞讬讛 讚讘讛讻讬 讗讬讬专讬 讛拽讬砖讗 讘拽专讗 讚讜诪讬讗 讚讗诪讛 讚诪讬转讝谞讗 讗讘诇 讛砖转讗 讚讻转讬讘 谞诪讬 讙讘讬 拽讬讚讜砖讬谉 讬诇驻讬谞谉 砖驻讬专 讚讗驻讬' 讛讬讻讗 讚诇讗 诪讬转讝谞讗 讻讬讜谉 讚讗砖讻讞谉 讚讝讜讻讛 讛讗讘 讘讻诇 注谞讬谉 讜讘讞讬讚讜砖讬 诇讻转讜讘讜转 讚' 诪"讜 注"讘 讘讚"讛 讜讗"转) 讛讗专讻转讬 注"砖:


砖诐 讗诇讗 讛讻讗 讞讚 讙讜驻讗 讛讜讗 讻讬 谞驻拽讗 讘谞注专讜转 讘讘讜讙专转 诪讗讬 讘注讬 讙讘讬讛. 讜讬砖 诇讬 诇讚拽讚拽 讘诪住' 注专讻讬谉 驻诇讬讙讬 专讘 讜砖诪讜讗诇 讘诪讜讻专 砖讚讛讜 讘砖谞转 讛讬讜讘诇 讚诇专讘 诪讻讜专讛 讜讬讜爪讗讛 讜砖诪讜讗诇 讗诪专 拽"讜 诪讻讜专讛 讻讘专 讬讜爪讗讛 讻讜' 讜诪拽砖讛 讛砖"住 讜专讘 诇讬转 诇讬讛 拽"讜 讜讛转谞讬讗 讬讻讜诇 讬诪讻讜专 讗讚诐 讗转 讘转讜 讻砖讛讬讗 谞注专讛 讗诪专转 诪讻讜专讛 讻讘专 讬讜爪讗讛 砖讗讬谞讛 诪讻讜专讛 讗讬谞讜 讚讬谉 砖诇讗 转诪讻专 讜诪砖谞讬 讛砖"住 讛转诐 讛讚专讗 诪讬讝讚讘谞讗 讛讻讗 诇讗 讛讚专讗 诪讬讝讚讘谞讗 讜讻转讘讜 砖诐 讛转讜住驻讜转 讚讛讬讬谞讜 诇讛谞讱 转谞讗讬 讚讚专砖讬 讘讘讙讚讜 讘讛 砖讗讬谉 讬讻讜诇 诇诪讻讜专 诇砖驻讞讛 讗讞专 砖驻讞讛 讜讗"讻 诪砖诪注 讚诇讛谞讱 转谞讗讬 讚讚专砖讬 讘讘讙讚讜 讘讛 诇注谞讬谉 砖驻讞讛 讗讞专 讗讬砖讜转 讗讘诇 砖驻讞讛 讗讞专 砖驻讞讜转 诪讜讻专 讜砖讜谞讛 讜讗"讻 诇驻"讝 诇专讘 讬讻讜诇 诇诪讻讜专 讗转 讘转讜 讘谞注专讜转 讜诪诪讬诇讗 讚诇讗 砖讬讬讱 诇讬诪专 讞讚 讙讜驻讗 讛讜讗 讚讛讗 讗砖讻讞谉 砖驻讬专 砖诪讻专讛 住诪讜讱 诇讬诪讬 讘讙专讜转讛 讜诇讬讻讗 诇诪讬诪专 讚讛讻讗 诇讗讬谞讱 转谞讗讬 讜讗诪讜专讗讬 驻专讬讱 讚讗讻转讬 讛讬讗 讙讜驻讗 拽砖讬讗 诪讗讬 诪拽砖讛 诪注讬拽专讗 讜讛讗讬 讗讬谉 讻住祝 诇讛讻讬 讛讜讗 讚讗转讗 讛讗 诪讬讘注讬 诇讬讛 诇讻讚转谞讬' 讜讗讬爪讟专讬讱 诇讚讞讜拽讬 讗"讻 谞讻转讜讘 讗谉 讻住祝 讜讟驻讬 讛"诇 诇砖谞讜讬讬 讚诪讗谉 讚诪驻讬拽 讜讬爪讗讛 讞谞诐 诇讬诪讬 讘讙专讜转 住讜讘专 讻讛讗讬 转谞讗 讚诪讜讻专讛 诇砖驻讞讛 讗讞专 砖驻讞讛 诪砖"讛 讗讬爪讟专讬讱 拽专讗 诇讬诪讬 讘讙专讜转 讗讘诇 专讘 讚讬诇讬祝 讗讬谉 讻住祝 诇注谞讬谉 拽讬讚讜砖讬谉 住讜讘专 讻讬 讛讗讬 转谞讗 讚讗讬谉 诪讜讻专讛 诇砖驻讞讛 讗讞专 砖驻讞讛 讜诪诪讬诇讗 讚讻讬讜谉 讚诇讗 讛讚专讗 诪讝讚讘谞讗 讗讬谉 讬讻讜诇 诇诪讜讻专讛 讻诇诇 讘讬诪讬 谞注专讜转 讜诇讗 讗讬爪讟专讬讱 拽专讗 诇讘讜讙专转 讚讞讚 讙讜驻讗 讛讜讗 讗注"讻 诇拽讬讚讜砖讬谉 讗转讗 讻讬讜谉 讚讗祝 讗诐 谞讗诪专 砖讬讻讜诇 诇诪讻讜专 讘转讜 谞注专讛 讛讬讬谞讜 砖诪讻讜专讛 讜讬讜爪讗讛 诪讬讚 讻讚诪砖诪注 诪住讜讙讬讗 讚注专讻讬谉 讜讗"讻 讗讻转讬 诇讗 讗讬爪讟专讬讱 拽专讗 诇讘讙专讜转 讜讬砖 诇讬讬砖讘 讜讚讜"拽:

